               EURÓPSKA KOMISIA
            V Bruseli28. 2. 2022
            COM(2022) 69 final
            2022/0049(NLE)

            Návrh
            ROZHODNUTIE RADY
            o pozícii, ktorá sa má prijať v mene Európskej únie v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie v Rade pre pridruženie v súvislosti s plánovaným prijatím programu pridruženia medzi Európskou úniou a Moldavskou republikou na roky 2021 – 2027.

               2.Kontext návrhu

               2.1.Dohoda o pridružení

               Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (ďalej len „dohoda“) sa zriaďuje prehĺbená a komplexná zóna voľného obchodu (ďalej len „DCFTA“) a stanovuje sa posilnená spolupráca v záujme podpory politického pridruženia a hospodárskej integrácie. Dohoda nadobudla platnosť 1. júla 2016.

               2.2.Rada pre pridruženie

               Rada pre pridruženie bola zriadená podľa článku 434 dohody. Rada dozerá na uplatňovanie a vykonávanie dohody a monitoruje ich, pričom pravidelne preskúmava fungovanie dohody z pohľadu jej cieľov. Pozostáva z členov Rady Európskej únie a členov Európskej komisie na jednej strane a z členov vlády Moldavskej republiky na strane druhej.

               2.3.Pripravovaný akt Rady pre pridruženie

               V súlade s článkom 436 ods. 1 dohody má Rada pre pridruženie právomoc prijímať odporúčania na účely dosiahnutia cieľov dohody. Rada pre pridruženie prijme odporúčanie týkajúce sa vykonávania programu pridruženia medzi EÚ a Moldavskou republikou na roky 2021 – 2027 (ďalej len „pripravovaný akt“).

               Účelom pripravovaného aktu je podporiť vykonávanie dohody vymedzením súboru spoločných priorít na nasledujúcich sedem rokov.

               3.Pozícia, ktorá sa má prijať v mene Únie

               Európska únia a Moldavská republika sa dohodli na konsolidácii svojho partnerstva tým, že sa dohodnú na súbore priorít na roky 2021 – 2027 na podporu vykonávania dohody.

               Program pridruženia na roky 2021 – 2027 zahŕňa politický dialóg, zahraničnú a bezpečnostnú politiku, spoluprácu v oblasti slobody, bezpečnosti a spravodlivosti, obchod a záležitosti súvisiace s obchodom, ako aj mnohé ďalšie odvetvia, na ktoré sa dohoda vzťahuje, ako sú energetika, verejné zdravie, doprava, životné prostredie a zmena klímy.

               Program pridruženia odráža politické ciele Východného partnerstva a zohľadňuje priority Komisie, ako je Zelená dohoda a digitálna transformácia, ako aj najnovší politický vývoj vrátane vývoja v oblasti energetickej efektívnosti a obnoviteľných zdrojov energie, ochrany životného prostredia a záväzkov podľa Parížskej dohody. Zaoberá sa aj novými výzvami, ktoré prináša pandémia COVID-19, pričom cieli na spoluprácu na odolnosti v oblasti zdravia a na sociálno-ekonomickej obnove. Mimoriadne dôležité sú aj priority spojené s veľmi potrebnými reformami v Moldavskej republike, najmä v oblasti právneho štátu, boja proti korupcii a reforiem súdnictva.

               Pozícia Únie k programu pridruženia je potrebná na uľahčenie úplného vykonávania dohody a na usmernenie dvojstrannej spolupráce.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .

               4.1.2.Uplatnenie na tento prípad

               Rada pre pridruženie je orgán zriadený dohodou, konkrétne dohodou o pridružení.

               Akt, ktorý má prijať Rada pre pridruženie, predstavuje akt s právnymi účinkami. Pripravovaný akt má právne účinky, pretože program pridruženia medzi EÚ a Moldavskou republikou na roky 2021 – 2027 bude základom programovania v rámci Nástroja susedstva a rozvojovej a medzinárodnej spolupráce – Globálna Európa.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú pridruženia s tretími krajinami, najmä podpory plnenia zámerov a cieľov dohody o pridružení medzi Európskou úniou a Moldavskom. Opatrenia, ktorých prijatie sa predpokladá, sa vo všeobecnosti týkajú všetkých oblastí, na ktoré sa vzťahuje dohoda o pridružení, a ich cieľom je ďalšie vykonávanie a prehĺbenie pridruženia medzi zmluvnými stranami. Z toho vyplýva, že oblasť, do ktorej toto rozhodnutie patrí, sa musí určiť s ohľadom na dohodu o pridružení ako celok.

               Hmotnoprávnym základom navrhovaného rozhodnutia je preto článok 217 ZFEÚ.

               4.3.Záver

               Právnym základom navrhovaného rozhodnutia Rady by preto mal byť článok 217 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže akt Rady pre pridruženie nahradí odporúčanie č. 1/2017 zo 4. augusta 2017, je vhodné tento akt po prijatí uverejniť v Úradnom vestníku Európskej únie.

               2022/0049 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (ďalej len „dohoda“) bola podpísaná 27. júna 2014
                  2
                a nadobudla účinnosť 1. júla 2016.

               (2)Podľa článku 436 ods. 1 dohody môže Rada pre pridruženie prijímať odporúčania na účely dosiahnutia cieľov dohody.

               (3)Rada pre pridruženie má prijať odporúčanie týkajúce sa vykonávania programu pridruženia medzi EÚ a Moldavskou republikou na roky 2021 – 2027 písomným postupom.

               Je vhodné stanoviť pozíciu, ktorá sa má prijať v mene Únie v Rade pre pridruženie, keďže program pridruženia medzi EÚ a Moldavskou republikou na roky 2021 – 2027 bude základom programovania v rámci Nástroja susedstva a rozvojovej a medzinárodnej spolupráce – Globálna Európa.

               (4)Na uľahčenie uplatňovania dohody sa zmluvné strany dohodli vypracovať program pridruženia, ktorý bude obsahovať zoznam priorít pre spoločné úsilie podľa jednotlivých odvetví.

               (5)Rada prijme pozíciu Únie v Rade pre pridruženie, pokiaľ ide o prijatie programu pridruženia medzi EÚ a Moldavskou republikou na obdobie rokov 2021 – 2027,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v Rade pre pridruženie, je založená na návrhu odporúčania Rady pre pridruženie, ktorý je pripojený k tomuto rozhodnutiu.

               Článok 2

               Toto rozhodnutie je určené Komisii a vysokému predstaviteľovi.

               V Bruseli

                     Za Radu

                     predseda/predsedníčka

                     (1)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (2)

                        Ú. v. EÚ L 260, 30.8.2014, s. 4.

    ---documentbreak---

               EURÓPSKA KOMISIA
            V Bruseli28. 2. 2022
            COM(2022) 69 final

            PRÍLOHA
            k
            návrhu ROZHODNUTIA RADY
            o pozícii, ktorá sa má prijať v mene Európskej únie v Rade pre pridruženie zriadenej Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej

               PRÍLOHA

               ODPORÚČANIE č. xx/xx

               RADY PRE PRIDRUŽENIE MEDZI EÚ A MOLDAVSKOU REPUBLIKOU č. xx/xx

               z 0. 0. 0

               týkajúce sa programu pridruženia medzi EÚ a Moldavskou republikou

               RADA PRE PRIDRUŽENIE EÚ – MOLDAVSKÁ REPUBLIKA,

               so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej,

               keďže:

               (1)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej
                  1
                (ďalej len „dohoda“) bola podpísaná 27. júna 2014 a nadobudla platnosť 1. júla 2016.

               (2)V súlade s článkom 436 ods. 1 dohody má Rada pre pridruženie právomoc prijímať odporúčania na účely dosiahnutia cieľov dohody.

               (3)Podľa článku 453 ods. 1 dohody majú zmluvné strany prijať všetky všeobecné alebo osobitné opatrenia potrebné na splnenie svojich záväzkov, ktoré im vyplývajú z dohody, a zabezpečiť, aby sa dosiahli ciele stanovené v dohode.

               (4)V článku 11 rokovacieho poriadku Rady pre pridruženie sa stanovuje možnosť prijímať rozhodnutia písomným postupom v období medzi zasadnutiami, ak sa na tom zmluvné strany dohodnú.

               (5)Únia a Moldavská republika sa dohodli na upevnení svojho partnerstva schválením súboru priorít na roky 2021 – 2027 pre spoločnú prácu pri dosahovaní cieľov politického pridruženia a hospodárskej integrácie, ako sú stanovené v dohode.

               (6)Zmluvné strany dohody sa dohodli na znení programu pridruženia medzi EÚ a Moldavskou republikou, ktorým sa podporí vykonávanie dohody so zameraním spolupráce na všeobecne identifikované spoločné záujmy,

               PRIJALA TOTO ODPORÚČANIE:

               Článok 1

               Rada pre pridruženie odporúča, aby zmluvné strany vykonávali program pridruženia medzi EÚ a Moldavskou republikou uvedený v prílohe
                  2*.

               Článok 2

               Program pridruženia medzi EÚ a Moldavskou republikou uvedený v prílohe nahrádza program pridruženia medzi EÚ a Moldavskou republikou, ktorý bol prijatý 19. augusta 2017.

               Článok 3

               Toto odporúčanie nadobúda účinnosť dňom jeho prijatia.

               V Bruseli [deň mesiac rok]

                     Za Asociačnú radu

                     predseda

               PRÍLOHA

               PROGRAM PRIDRUŽENIA MEDZI EURÓPSKOU ÚNIOU A MOLDAVSKOU REPUBLIKOU NA OBDOBIE 2021 – 2027

               Obsah

               Úvod

                     5

               1.
                     Zásady, nástroje a zdroje na vykonávanie programu pridruženia

                     6

               2.
                     Celkové ciele spolupráce medzi EÚ a Moldavskou republikou

                     8

                  I.
                        Odolné, udržateľné a integrované hospodárstva

                  II.
                        Zodpovedné inštitúcie, právny štát a bezpečnosť

                  III. Odolnosť v oblasti životného prostredia a odolnosť voči zmene klímy

                  IV.
                        Odolná digitálna transformácia

                  V.
                        Odolné, spravodlivé a inkluzívne spoločnosti

               3.
                     Krátkodobé a dlhodobé priority programu pridruženia

                     14.

                  I.
                        Demokracia, ľudské práva a dobrá správa vecí verejných

                        14

                  II.
                        Zahraničná a bezpečnostná politika

                        22

                  III.
                        Sloboda, bezpečnosť a spravodlivosť

                        17

                  IV.
                        Hospodárska a odvetvová spolupráca

                        23

                  V.
                        Obchod a záležitosti súvisiace s obchodom
                  (prehĺbená a komplexná zóna voľného obchodu)

                        30

               __________

               Úvod

               Program pridruženia medzi Európskou úniou a Moldavskou republikou

               Európska únia, jej členské štáty a Moldavská republika – ďalej len „zmluvné strany“ – podpísali 27. júna 2014 ambicióznu a inovačnú dohodu o pridružení vrátane prehĺbenej a komplexnej zóny voľného obchodu (DCFTA). Dohoda obsahuje záväzné ustanovenia na základe práva a zabezpečuje zlepšenú spoluprácu s cieľom podporovať politické pridruženie a hospodársku integráciu, pričom presahuje rámec tradičných dohôd a vzťahuje sa na všetky relevantné oblasti. Dohoda sa predbežne uplatňovala od 1. septembra 2014 do ukončenia procesu ratifikácie, ktorý umožnil úplné uplatňovanie dohody o pridružení od 1. júla 2016.

               Zmluvné strany sa 26. júna 2014 dohodli na programe pridruženia a vypracovali zoznam priorít spoločnej práce na roky 2014 – 2016. Dňa 4. augusta 2017 sa zmluvné strany dohodli, že program pridruženia na roky 2014 – 2016 nahradia novým programom pridruženia na roky 2017 – 2019. Programami pridruženia dohodnutými medzi EÚ a Moldavskou republikou sa pripravuje a uľahčuje vykonávanie dohody o pridružení.

               Európska únia a Moldavská republika sa 30. septembra 2019 na piatom zasadnutí Rady pre pridruženie dohodli, že ponechajú program pridruženia na roky 2017 – 2019 na prechodné obdobie jedného roka a začnú pracovať na zozname priorít na riadenie procesu vykonávania dohody o pridružení/DCFTA v nasledujúcich rokoch v oblastiach, na ktoré sa vzťahuje dohoda o pridružení. Týmto dokumentom, ktorým sa nahradzuje program pridruženia na roky 2017 – 2019, sa preorientúvajú a stanovujú nové priority na vysokej úrovni na spoločné smerovanie úsilia pri dosahovaní cieľov politického pridruženia a hospodárskej integrácie, ako sú stanovené v dohode o pridružení na roky 2021 – 2027. Zameriava sa na strategické dlhodobé ciele a priority na celé obdobie, pričom vymedzenie a monitorovanie konkrétnych krátkodobých opatrení, ako aj operačné aspekty plnenia by sa mali riešiť v inštitucionálnej štruktúre výborov a podvýborov zriadenej podľa dohody o pridružení. Tento program môže byť podľa potreby predmetom preskúmania.

               Skutočnosť, že program pridruženia sa zameriava na obmedzený počet priorít, nemá vplyv na rozsah ani mandát dialógu, ktorý sa v súčasnosti vedie v rámci príslušných dohôd a partnerstiev, resp. v rámci multilaterálnej úrovne Východného partnerstva.

               Okrem toho, bezvízové cestovanie do schengenských krajín pre občanov Moldavskej republiky, ktorí majú biometrický pas, nadobudlo účinnosť v apríli 2014. Je potrebné ďalej plniť kritériá liberalizácie vízového režimu a odporúčania v pravidelných správach o mechanizme pozastavenia oslobodenia od vízovej povinnosti vydávaných Komisiou, aby sa zabezpečila udržateľnosť bezvízového režimu, a prispelo tak k mobilite a medziľudským kontaktom medzi EÚ a Moldavskou republikou.

               1.
                     Zásady, nástroje a zdroje na vykonávanie programu pridruženia

               Vykonávanie tohto programu pridruženia sa bude sa naďalej riadiť týmito spoločnými zásadami:

               ·opatrenia prijaté ako súčasť programu pridruženia by sa mali vykonávať v duchu celkových cieľov politického pridruženia a hospodárskej integrácie, a to v úplnom súlade s dohodou o pridružení/DCFTA vrátane jej preambuly,

               ·priority programu pridruženia odrážajú zodpovednosť EÚ a Moldavskej republiky v plnej miere vykonať ustanovenia ich dohody o pridružení,

               ·obe zmluvné strany musia byť zapojené do vykonávania programu pridruženia pri úplnom rešpektovaní zásad vlastnej zodpovednosti, transparentnosti, zodpovednosti a inkluzívnosti,

               ·programom pridruženia sa Moldavská republika ďalej zapája do prebiehajúceho dialógu o reformách spojených s pridružením,

               ·cieľom programu pridruženia je prostredníctvom postupného vykonávania strategických priorít za pomoci praktických opatrení dosiahnuť konkrétne a udržateľné výsledky. Obe zmluvné strany osobitne zabezpečia, aby boli všetky legislatívne a strategické dokumenty, ktoré sa vyvíjajú v rámci programu pridruženia, vypracované a presne vykonané v rámci inkluzívneho a transparentného postupu a postupu založeného na dôkazoch, ktorý zahŕňa občiansku spoločnosť a iné relevantné zainteresované strany,

               ·zmluvné strany uznávajú význam podpory dohodnutých priorít pomocou primeraných a dostatočných domácich politických, technických a finančných prostriedkov,

               ·vykonávanie programu pridruženia bude predmetom monitorovania, ročného podávania správ vrátane správ o celkovom pokroku a hodnotenia vrátane odkazov na všeobecne uznávané indexy a údaje vytvorené v rámci projektov financovaných EÚ. Preskúma sa dosiahnutý pokrok, a to aj počas zasadnutí bilaterálnych štruktúr stanovených dohodou o pridružení. Monitorovanie ich činností na programe pridruženia sa umožní aj zástupcom občianskej spoločnosti,

               ·Európska únia bude podporovať Moldavskú republiku pri plnení cieľov a priorít stanovených v programe pridruženia. Na tento účel poskytne všetky dostupné zdroje podpory EÚ, poskytne odborné znalosti a poradenstvo, zjednoduší výmenu najlepších postupov, know-how a informácií a podporí budovanie kapacít a posilňovanie inštitúcií. Európska únia bude takisto podporovať a požadovať koordináciu podpory od ďalších partnerov Moldavskej republiky a bude posilňovať koordinovaný prístup podpory Tímu Európa, ktorá spája zdroje z EÚ, jej členských štátov a finančných inštitúcií. Európska únia využije na podporu vykonávania programu pridruženia svoje príslušné finančné nástroje. Táto podpora však bude aj naďalej prísne podmienená a bude spojená s konkrétnym pokrokom v programe reforiem, ako bol dohodnutý s EÚ, a to najmä v oblastiach demokracie, spravodlivosti a boja proti korupcii. Program pridruženia pritom nie je finančný programový dokument a nepredstavuje náhradu finančného programovania vykonaného zmluvnými stranami.

               Priority vymedzené v programe pridruženia sú úplne v súlade s dlhodobými politickými cieľmi uvedenými v spoločnom oznámení „Politika Východného partnerstva po roku 2020: posilnenie odolnosti – Východné partnerstvo, ktoré prináša výsledky pre všetkých“, ktoré spolu s príspevkami členských štátov a partnerských krajín tvoria základ spoločného pracovného dokumentu útvarov Komisie o Východnom partnerstve po roku 2020, ktorý bol uverejnený 2. júla 2021 a schválený na 6. samite Východného partnerstva v roku 2021
                  3
               . V ňom načrtnutý hospodársky investičný plán a päť hlavných iniciatív pre Moldavsko podporí sociálno-ekonomickú obnovu a posilní odolnosť krajiny. Na spoločné oznámenie sa s uznaním poukázalo v súvisiacich záveroch Rady z 11. mája 2020.

               Priority vymedzené v programe pridruženia budú základom pomoci EÚ Moldavskej republike, ako sa uvádza v Nástroji susedstva a rozvojovej a medzinárodnej spolupráce (NDICI), vo viacročnom orientačnom programe a v programovaní pre viaceré krajiny pripravenom pre Moldavskú republiku prostredníctvom NDICI [musí sa schváliť]. Európska únia v rámci synergie uverejnila 2. júna Plán hospodárskej obnovy pre Moldavsko s cieľom stimulovať dlhodobú sociálno-ekonomickú obnovu, podporiť zelenú a digitálnu transformáciu a uvoľniť nevyužitý hospodársky potenciál krajiny. Európska únia môže tiež poskytnúť pomoc z iných nástrojov EÚ vrátane nástroja spolupráce v oblasti jadrovej bezpečnosti. Každá podpora sa poskytne v úplnom súlade s vykonávacími pravidlami a postupmi, ktorými sa riadi vonkajšia pomoc EÚ. V súlade s týmito postupmi bude všetka pomoc EÚ Moldavskej republike aj naďalej viazaná prísnymi podmienkami, ktorých plnenie sa bude pravidelne monitorovať a hodnotiť. Zmluvné strany budú spolupracovať pri posilňovaní vnútroštátnych systémov a inštitúcií v súlade s najlepšími postupmi predvídateľnosti a účinnosti pomoci, ako aj v súlade so schválenými stratégiami a dokumentmi vládnej politiky.

               Tento program pridruženia sa bude uplatňovať od okamihu jeho prijatia do konca roka 2027. Program pridruženia môže byť kedykoľvek zmenený alebo aktualizovaný dohodou Rady pre pridruženie medzi EÚ a Moldavskou republikou.

               2.
                     Celkové ciele spolupráce medzi EÚ a Moldavskou republikou

               EÚ a Moldavská republika považujú vykonávanie dohody o pridružení a programu pridruženia za kľúčovú prioritu na upevnenie a podporu spoločných hodnôt a zásad, ako sa dohodli medzi EÚ a Moldavskou republikou. Dohodou o pridružení sa zabezpečuje urýchlenie politického pridruženia a hospodárskej integrácie do Európskej únie v duchu európskych ašpirácií Moldavska a európskej voľby, ako sa uznáva vo vyhlásení samitu Východného partnerstva 2017. EÚ znovu opakuje svoju pevnú podporu zvrchovanosti a územnej celistvosti Moldavskej republiky v rámci jej medzinárodne uznávaných hraníc.

               Moldavská republika od podpisu dohody o pridružení podnikla kroky na uskutočnenie reforiem smerom k jej účinnému vykonávaniu. Obe zmluvné strany oceňujú pokrok, ktorý Moldavská republika dosiahla v oblasti hlbšieho politického pridruženia a hospodárskej integrácie do EÚ, a uznávajú, že na dosiahnutie zásadného a udržateľného pokroku sú stále potrebné ďalšie významné kroky, ktoré občanom v plnej miere umožnia uplatniť výhody z Dohody o pridružení medzi EÚ a Moldavskou republikou.

               Európska únia bude naďalej podporovať prácu Stálej konferencie o politických otázkach v rámci procesu rokovaní o urovnaní podnesterského konfliktu vo formáte „5+2“ s cieľom dosiahnuť komplexné, mierové a udržateľné riešenie konfliktu na základe zvrchovanosti a územnej celistvosti Moldavskej republiky v rámci jej medzinárodne uznávaných hraníc a ustanovení ministerského vyhlásenia OBSE z decembra 2020.

               Cieľom spolupráce medzi EÚ a Moldavskou republikou je aj podpora plnenia globálnych politických cieľov vrátane Parížskej dohody o zmene klímy a vykonávania Agendy 2030 pre udržateľný rozvoj a jej 17 cieľov v oblasti udržateľného rozvoja, ku ktorým sa obe strany zaviazali. Spoluprácou sa posilní medzinárodný poriadok založený na pravidlách a prispeje sa k budovaniu silnejšej Európy vo svete.

               Nasledujúce dlhodobé politické ciele Východného partnerstva po roku 2020, ako sa podrobne uvádzajú v spoločnom oznámení z marca 2020, zohľadní Moldavská republika náležite pri určovaní strategického smerovania reforiem, ktoré sa majú vykonať v nadchádzajúcich rokoch. Zmluvné strany budú spolupracovať s cieľom informovať o výhodách svojej spolupráce.

                  I. Odolné, udržateľné a integrované hospodárstva

               Zmluvné strany posilnia svoju spoluprácu s cieľom podporiť hospodársky rozvoj a hospodársku integráciu medzi Moldavskou republikou, členskými štátmi EÚ a krajinami Východného partnerstva v prospech a pre blaho moldavských občanov. Zníži sa tým ekonomická nerovnosť a nerovnosť vo vzdelávaní a zlepšia sa pracovné podmienky, pričom sa v súlade s Európskou zelenou dohodou zabezpečí postupná dekarbonizácia a klimatická neutralita hospodárstva. Premietne sa to aj do úsilia zabezpečiť, aby obnova po pandémii ochorenia COVID-19 bola zelená a neustupovalo sa v rámci nej od cieľov v oblasti životného prostredia a klímy. Pre udržateľnú a spravodlivú obnovu budú rozhodujúce aj udržanie ochrany práce a podpora dôstojnej práce. Zlepšenie investičnej klímy sa dosiahne vybudovaním kapacity na absorpciu investícií, vytvorením rovnakých podmienok pre podnikateľov, zabezpečením zásad právneho štátu, transparentnosti a nezávislosti súdnictva, boja proti korupcii a účinného riadenia.

               Zmluvné strany budú spolupracovať aj pri investovaní do ľudí, najmä mládeže, s cieľom zlepšiť ich zamestnateľnosť a zároveň zabezpečiť dôstojné pracovné miesta a účinnú ochranu práce a počas toho lepšie prepojiť vzdelávanie, výskum a inovácie s potrebami súkromného sektora. Podpora politík v oblasti výskumu a inovácií sa bude realizovať propagáciou a umožnením inteligentnej špecializácie a transferu technológií, ako aj definitívnou dohodou o pridružení Moldavskej republiky k rámcovému programu pre výskum a inovácie Horizont Európa. Moldavská republika zlepší svoje výsledky v oblasti vzdelávania prostredníctvom modernizácie a komplexnej reformy sektora vzdelávania, aby bol efektívnejší z hľadiska využívania zdrojov, investovania do dobrej kvality ľudských zdrojov a výsledkov podľa medzinárodných noriem kvality, systémov odbornej prípravy a mládeže a zabezpečenia inkluzívnosti.

               Zmluvné strany budú spolupracovať pri podpore Moldavskej republiky pri vytváraní úplne fungujúceho a konkurencieschopného trhového hospodárstva a postupnom zosúlaďovaní jej politík s politikami EÚ. Malo by sa to dosiahnuť v súlade s hlavnými zásadami makroekonomickej stability, zdravých verejných financií, zabezpečenia silného finančného systému a udržateľnej platobnej bilancie. Posilnenie vnútornej kontroly a vnútorného auditu sa uskutoční v súlade s európskymi normami a postupmi. Zmluvné strany budú spolupracovať pri ďalšom upevňovaní reforiem v bankovom sektore. Prioritou bude zlepšenie regulačného rámca a prevádzkového prostredia pre malé a stredné podniky (MSP) a zároveň presadzovanie moldavského zákona o hospodárskej súťaži s cieľom zabezpečiť riadne fungovanie vnútorného trhu, a to aj obmedzením monopolného správania. Privatizácia sa bude vykonávať transparentne s mechanizmami preverovania strategických aktív a kritickej infraštruktúry. Musí sa zlepšiť riadenie štátom vlastnených podnikov, ako aj nezávislosť a zodpovednosť príslušného orgánu v oblasti správy štátneho majetku. Musí sa zabezpečiť aj nezávislosť a zodpovednosť ďalších verejných inštitúcií pre dohľad/reguláciu.

               Účinné vykonávanie dohody o pridružení a jej prehĺbenej a komplexnej zóny voľného obchodu spojené so širším procesom regulačnej aproximácie a súvisiacich potrebných reforiem prispieva k vytvoreniu podmienok pre posilnené hospodárske a obchodné vzťahy s EÚ, ktoré vedú k ďalšej postupnej hospodárskej integrácii Moldavskej republiky do vnútorného trhu Európskej únie, ako sa predpokladá v dohode o pridružení.

               Zmluvné strany budú spolupracovať s cieľom posilniť ďalšie uplatňovanie acquis Únie vo všetkých druhoch dopravy uvedených v dohode o pridružení (letecká, cestná, námorná, železničná) so silným zameraním na zlepšenie fyzickej prepojenosti, ale aj aspektov bezpečnosti. Sem bude patriť rozvoj hospodársky dôležitej infraštruktúry a zvýšené zameranie na riešenia zelenej dopravy, a to aj prostredníctvom rozvoja rozšírenej orientačnej transeurópskej dopravnej siete (TEN-T) a podpory multimodálnych dopravných riešení.

               Vzhľadom na okolnosti bude pri budovaní krátkodobej a dlhodobej odolnosti kľúčové riešiť sociálno-ekonomické dôsledky pandémie COVID-19.

                  II. Zodpovedné inštitúcie, právny štát a bezpečnosť

               Strany budú spolupracovať pri dodržiavaní zásad právneho štátu, dodržiavaní všeobecných ľudských práv, zabezpečení fungujúcich demokratických inštitúcií a začlenení. Uprednostňovať sa budú právne predpisy týkajúce sa justície a orgánov presadzovania práva vrátane protikorupčných orgánov a ich uplatňovanie. V prípade potreby sa upravia právne predpisy a tejto oblasti budú venované primerané ľudské a finančné zdroje s cieľom zabezpečiť nezávislosť, zodpovednosť, nestrannosť, bezúhonnosť, profesionálnosť a efektívnosť justície vrátane stíhania trestných činov, ktorá by mala byť zbavená politického alebo akéhokoľvek iného neprimeraného zasahovania. Európska únia víta rozhodnutie Moldavskej republiky uprednostniť reformy právneho štátu. Voči korupcii sa bude uplatňovať nulová tolerancia, aby sa zamedzilo všetkým druhom korupčného správania. Politická korupcia sa bude riešiť v súlade s odporúčaniami skupiny GRECO. Posilní sa bezúhonnosť verejného sektora so zameraním na účinnú kontrolu aktív a v súlade so zásadami dobrej správy vecí verejných.

                  Prioritou bude posilnenie vnútroštátnej služby na vymáhanie majetku a zvýšenie jej účinnosti. Moldavská republika podrobí všetky prípady podvodov, ktoré postihli bankový systém krajiny v rokoch 2012 – 2014, a prania špinavých peňazí, ako je prípad Laundromat, dôkladnému, nestrannému a transparentnému vyšetrovaniu, a to aj s cieľom vymôcť spreneverené finančné prostriedky a postaviť zodpovedné osoby pred súd. Posilní sa spolupráca medzi moldavskými a príslušnými európskymi orgánmi presadzovania práva.

                  Moldavská republika zabezpečí, aby sa prezidentské a parlamentné voľby a voľby do orgánov samosprávy obcí uskutočňovali demokratickým spôsobom, v súlade s medzinárodne dohodnutými a európskymi normami, a aby sa na žiadne zainteresované strany zapojené do volieb nevyvíjal politický tlak. Budú sa rešpektovať a dodržiavať stanoviská a odporúčania medzinárodných organizácií vrátane Rady Európy a Úradu pre demokratické inštitúcie a ľudské práva Organizácie pre bezpečnosť a spoluprácu v Európe (OBSE/ODIHR).

                  Zmluvné strany budú spolupracovať pri zabezpečení realizácie reformy sektora bezpečnosti a prijatí príslušných rámcov a postupov v oblasti krízového riadenia, ochrany kritickej infraštruktúry a boja proti hybridným hrozbám, a to aj rozvíjaním odolnosti štátnych inštitúcií voči zahraničnému zasahovaniu a riešením dôsledkov korupcie na národnú bezpečnosť.

               Naďalej bude dôležitým cieľom podpora reformy polície a hraničnej spolupráce podľa najlepších medzinárodných noriem a noriem EÚ. Ťažiskom budú podpora boja proti organizovanej trestnej činnosti a cezhraničnému pašovaniu a zvýšenie spolupráce medzi justičnými orgánmi a orgánmi presadzovania práva v EÚ.

               Moldavská republika zabezpečí trvalé plnenie všetkých kritérií liberalizácie vízového režimu a odporúčaní vydaných Komisiou v správach o mechanizme pozastavenia oslobodenia od vízovej povinnosti.

                  III. Odolnosť v oblasti životného prostredia a odolnosť voči zmene klímy

                  Zmluvné strany budú spolupracovať s cieľom zlepšiť energetickú bezpečnosť prostredníctvom väčšej diverzifikácie, ako aj väčšej energetickej efektívnosti a využívania energie z obnoviteľných zdrojov. Spoločným cieľom je aj naďalej vytvorenie konkurencieschopného a transparentného trhu s energiou v Moldavskej republike a jeho úplná integrácia do trhu s energiou EÚ vrátane zvýšenej úrovne prepojenia energetických sietí medzi Moldavskou republikou a EÚ. Aby sa to dosiahlo, Moldavská republika zabezpečí, aby sa pravidlá, infraštrukturálne projekty a prepojenosť aj naďalej zameriavali na znižovanie energetickej závislosti, posilňovanie stability a bezpečnosti energetických systémov a bezpečnosť dodávok energie.

               Zmluvné strany budú ďalej spolupracovať na dosiahnutí odolnosti proti zmene klímy a odolnosti v oblasti životného prostredia tým, že budú podporovať moderné, čisté a obehové hospodárstvo, ktoré efektívne využíva zdroje a smeruje k ekologizácii hospodárstva a udržateľnejšiemu využívaniu prírodných zdrojov v súlade s Európskou zelenou dohodou a takisto v kontexte obnovy po pandémii ochorenia COVID-19. Dosiahne sa to okrem iného pokračovaním administratívnych reforiem a vybudovaním náležitých administratívnych kapacít na vykonávanie kapitol dohody o pridružení venovaných životnému prostrediu a klíme a s cieľom prekonať dedičstvo minulosti z hľadiska právnych predpisov, manažérskych postupov a infraštruktúry v oblasti životného prostredia. Znamená to aj integráciu cieľov v oblasti nízkych emisií a odolnosti proti zmene klímy v súlade s Parížskou dohodou s cieľom obmedziť vplyv zmeny klímy na život občanov. Okrem toho sa v rámci existujúcej spolupráce podľa dohody o pridružení zlepší dialóg medzi EÚ a Moldavskou republikou o životnom prostredí a klíme s príslušnými vkladom občianskej spoločnosti.

               Správa v oblasti životného prostredia sa posilní prijatím a uplatňovaním nových právnych predpisov a zabezpečením prístupu verejnosti k informáciám o životnom prostredí a účasti verejnosti na rozhodovaní o ňom. Napokon, zelená transformácia sa bude ďalej podporovať prostredníctvom zvýšenia účasti na akciách v oblasti výskumu a inovácií s cieľmi týkajúcimi sa zmierňovania zmeny klímy.

               Zlepšovanie kvality ovzdušia a vody, ako aj lepšie nakladanie s odpadom v súlade s európskymi normami pôjdu ruka v ruke s umožnením udržateľného poľnohospodárstva a jeho podporou, ako aj zachovaním biodiverzity a ekosystémov.

                  IV. Odolná digitálna transformácia

               Pandémia COVID-19 odhalila digitálnu priepasť v spoločnosti a naliehavú potrebu podporovať túto digitálnu transformáciu. Riešenia pre elektronické zdravotníctvo, dištančné vzdelávanie, telemedicínu, sledovanie prítomnosti vírusov a predchádzanie dezinformáciám pomôžu nielen počas pandémie, ale podporia odolnosť a rozvoj našich partnerov v nasledujúcich rokoch. Zmluvné strany budú preto spolupracovať s cieľom umožniť rast udržateľného rozvoja, podporovať ho a ďalej investovať do digitálnej transformácie Moldavskej republiky v súlade s právnymi predpismi a najlepšími postupmi EÚ. Kľúčovým bude zabezpečenie politík zameraných na podporu a diverzifikáciu IT priemyslu, posilnenie jeho konkurencieschopnosti, stimuláciu startupov a digitálneho výskumu a inovácií vo všetkých odvetviach hospodárstva. Prioritou bude rozvoj podporných programov na digitalizáciu MSP a zber ukazovateľov a štatistických informácií v oblasti digitálneho hospodárstva. Súčasne by sa mali ďalej rozvíjať elektronická správa vecí verejných a digitálne služby s cieľom zvýšiť prístupnosť, efektívnosť, transparentnosť a zodpovednosť verejnej správy vrátane rámca a služieb pre verejné investície, a to ruka v ruke s rozvojom a upevňovaním digitálnych zručností a digitálnej gramotnosti širšej časti obyvateľstva. EÚ bude okrem toho podporovať vykonávanie dohôd o roamingu a spektre medzi Moldavskou republikou a inými partnerskými krajinami a ako dlhodobý cieľ zníženie sadzieb roamingu s EÚ. Moldavská republika sa zaviaže prekonať právne a technické prekážky takýchto dohôd, ďalej investovať do digitálnej transformácie a poskytovať vysokokvalitný prístup k bezpečným komunikačným sieťam a službám za dostupné ceny. Zmluvné strany budú spolupracovať pri posilnení zodpovednosti, administratívnych kapacít a nezávislosti národného regulačného orgánu Moldavskej republiky pre elektronické komunikácie – čo je základnou podmienkou správneho fungovania zodpovedajúceho trhu. Zmluvné strany budú spolupracovať aj pri zabezpečení robustných právnych, politických a operačných rámcov kybernetickej bezpečnosti založených na právnych predpisoch a najlepších postupoch EÚ.

                  V. Odolné, spravodlivé a inkluzívne spoločnosti

                  Zmluvné strany budú spolupracovať pri zabezpečení transparentnej, na občana zameranej a zodpovednej verejnej správy, ako aj bezpečných, slobodných a spravodlivých volieb.

                  Moldavská republika bude naďalej vykonávať stratégiu reformy verejnej správy a podkladové stratégie. Znamená to reorganizáciu vládnych inštitúcií, správnych orgánov a štátom vlastnených podnikov s cieľom zvýšiť zodpovednosť, účinnosť a efektívnosť. Ďalej to bude znamenať pokračovanie v úprave systému rozvoja a koordinácie politík vrátane postupov vymenúvania a odvolávania tam, kde je to potrebné, a to s cieľom zvýšiť inkluzívnosť, súdržnosť, efektívnosť, predvídateľnosť a transparentnosť rozhodovacieho procesu. Podporovať sa budú silná, odborná verejná služba a moderný systém riadenia ľudských zdrojov. Moldavská republika sa bude snažiť maximalizovať zdroje dostupné občanom na miestnej úrovni. Zmluvné strany budú spolupracovať pri posilnení transparentnosti, dohľadu a zodpovednosti v oblasti politiky a riadenia verejných financií. Naďalej sa budú zameriavať na rozpočtovú obozretnosť, rozpočtovú disciplínu a plnenie rozpočtu s cieľom posilniť procesy zodpovednosti a lepšie riadenie zamerané na výsledky. Na tento účel sa bude pokračovať v reforme parlamentnej kontroly a dohľadu nad rozpočtom.

                  Zmluvné strany budú spolupracovať pri posilnení odolnosti spoločnosti, podpore sociálnej súdržnosti a sociálnej ochrany moldavskej spoločnosti, zlepšení práce v oblasti problémov mládeže a prijatí opatrení na zabránenie úniku mozgov a zabezpečení rodovej rovnosti a boji proti domácemu násiliu. Keďže riešenie migračných výziev je aj spoločnou prioritou, zmluvné strany budú naďalej spolupracovať pri zabezpečení mobility a medziľudských kontaktov v bezpečnom a dobre riadenom prostredí, ako aj pri zabezpečení podpory zraniteľným migrantom a utečencom. Základom je úspešné vykonávanie existujúcej dohody o readmisii, ako aj nepretržité plnenie relevantných kritérií liberalizácie vízového režimu. Okrem toho, partnerstvo v oblasti mobility medzi EÚ a Moldavskom zabezpečí udržateľnú angažovanosť. Bude sa uvažovať o iniciatívach migrácie za prácou, ktorých cieľom je posilniť spoluprácu a vzájomné obohacovanie zručností a kompetencií, pričom sa zohľadní vplyv úniku mozgov na ľudský kapitál partnerských krajín pri dodržiavaní existujúcich vnútroštátnych právnych predpisov a kompetencií. Posilní sa technická a administratívna spolupráca pri integrovanom riadení hraníc, a to s cieľom pomôcť pohybu ľudí a tovaru cez hranice. Prioritou budú investície do sociálnej a ekonomickej transformácie na miestnej úrovni vrátane zlepšenia prístupu ľudí k zlepšenej fyzickej infraštruktúre, verejným službám a životným podmienkam. Moldavská republika zabezpečí základné právo prístupu k zdraviu, pričom EÚ podporí posilnenie odvetvia verejného zdravotníctva. Bude to mať zásadný význam pri budovaní účinných mechanizmov reakcie na krízy v boji proti prenosným chorobám vrátane riešenia následkov pandémie COVID-19.

                  V širšom zmysle EÚ v reakcii na pandémiu COVID-19 a nasledujúcu obnovu naďalej podporuje dobrú správu vecí verejných, ľudské práva, právny štát, nediskrimináciu, dôstojnú prácu, ako aj základné hodnoty a humanitárne zásady.

               Moldavská republika zabezpečí účinný a konsolidovaný rámec na slobodné pôsobenie mimovládnych organizácií a umožní budovanie organizácií občianskej spoločnosti, najmä tých, ktoré pôsobia na miestnej úrovni, čo im umožní zmysluplne sa zapojiť do procesov tvorby politiky, podpory reformy, poskytovania verejných služieb a verejnej zodpovednosti.

                  Moldavská republika bude presadzovať slobodu, nezávislosť a pluralitu médií, dodržiavať európske a univerzálne normy, zabezpečovať podmienky pre slobodné a zdravé mediálne prostredie, pričom bude podporovať kvalitné médiá aj na miestnej úrovni. Prioritou bude zabezpečenie fungujúcej, nestrannej, účinnej a transparentnej audiovizuálnej rady. Moldavská republika bude chrániť a podporovať právo na prístup k informáciám verejného záujmu a presnému, nestrannému spravodajstvu.

                  Zmluvné strany budú podporovať výmenu najlepších postupov o politických iniciatívach zameraných na zvýšenie úrovne mediálnej gramotnosti v spoločnosti (t. j. programy vzdelávania, školské plány).

                  Prioritou bude realizácia nového národného akčného plánu pre ľudské práva so zameraním na príslušnosť k najzraniteľnejším skupinám. Moldavská republika zabezpečí účinný výkon rozsudkov Európskeho súdu pre ľudské práva a vybuduje efektívny mechanizmus parlamentnej kontroly nad takýmto vykonávaním.

               3. Krátkodobé a dlhodobé priority programu pridruženia

               Zmluvné strany budú spolupracovať v týchto oblastiach:

                  I. Demokracia, ľudské práva a dobrá správa vecí verejných

               1.Pravidlá a inštitúcie zaručujúce demokraciu

               ·zabezpečiť, aby sa prezidentské a parlamentné voľby a voľby do orgánov samosprávy obcí uskutočňovali demokratickým spôsobom v súlade s medzinárodne dohodnutými a európskymi normami, zabezpečiť nezávislosť a profesionalizáciu ústrednej volebnej komisie,

               ·zabezpečiť transparentnosť, zodpovednosť a zákonnosť financovania politických strán a volebných kampaní v súlade s medzinárodnými normami a najlepšími postupmi, ako aj uplatňovať prísne, včasné a náležité mechanizmy dohľadu a sankcií,

               ·zabezpečiť politický pluralizmus a umožniť politické zastúpenie a inkluzívnu účasť osôb patriacich k zraniteľným skupinám a menšinám vrátane dosiahnutia 40 % rodovej kvóty vo voliteľných funkciách a s cieľom dosiahnuť podobnú kvótu pri vymenovaní na centrálnej a rajónovej úrovni,

               ·zabezpečiť zodpovedné, transparentné, efektívne, účinné a dobre financované vládne inštitúcie a správne orgány na národnej a miestnej úrovni zbavené korupcie a neprimeraného vplyvu,

               ·posilniť úlohu a fungovanie parlamentu, a to aj zabezpečením vykonania potrebných opatrení s cieľom prideliť zdroje a zlepšiť mechanizmy na úplne transparentný, predvídateľný a participatívny legislatívny proces, na transparentné vymenovania v súlade s najlepšími medzinárodnými postupmi a na účinnejší dohľad a kontrolu vykonávania právnych predpisov,

               ·zmeniť zákon o transparentnosti rozhodovania a nariadenie parlamentu s cieľom stanoviť mechanizmus núdzového postupu používaného parlamentom, ako aj poskytnúť primeranú účasť občianskej spoločnosti,

               ·ďalej skvalitniť platformu elektronických právnych predpisov a v parlamente zaviesť systém elektronického hlasovania,

               ·zabezpečiť nezávislosť a nestrannosť justície podľa európskych noriem,

               ·posilniť úlohu ústavného súdu zlepšením právneho rámca (vrátane zrušenia kódexu ústavného súdnictva) a inštitucionálnych mechanizmov s cieľom zvýšiť mieru vykonávania rozhodnutí ústavného súdu a znovu získať dôveru verejnosti,

               ·zabezpečiť vo verejnej službe konkurencieschopnú úroveň platov a transparentný zásluhový kariérny systém s cieľom pritiahnuť a udržať si nadaných ľudí.

               2.Ľudské práva a základné slobody

               – do 3 – 4 rokov:

               ·zabezpečiť účinný inštitucionálny rámec ochrany ľudských práv, ktorý zahrňuje najmä primerané ľudské a finančné zdroje,

               ·realizovať akčný plán pre ľudské práva na roky 2018 – 2022 a vypracovať a uplatňovať nový politický dokument na obdobie po roku 2022,

               ·zabezpečiť, aby do budúcich dokumentov vládnej politiky bol účinne začlenený ľudskoprávny prístup,

               ·zabezpečiť riadne fungovanie Národnej rady pre ľudské práva a Stáleho sekretariátu pre ľudské práva, ktoré sú kľúčové tak na monitorovanie a hodnotenie vykonávania akčného plánu pre ľudské práva, ako aj odporúčaní prijatých od medzinárodných mechanizmov na ochranu ľudských práv,

               ·posilniť úrad ombudsmana, a to aj legislatívnymi zmenami zákona o ombudsmanovi a zákona o oznamovateľoch, prostredníctvom primeraných ľudských a finančných zdrojov a priestorov v súlade s ustanoveniami národného akčného plánu pre ľudské práva, aby úrad mohol účinne vykonávať svoje úlohy,

               ·zabezpečiť fungovanie a úplnú nezávislosť vnútroštátneho preventívneho mechanizmu proti mučeniu v súlade s článkom 18 ods. 3 Opčného protokolu k Dohovoru Organizácie Spojených národov proti mučeniu a inému krutému, neľudskému alebo ponižujúcemu zaobchádzaniu alebo trestaniu,

               ·podstatne zlepšiť výsledky v oblasti výkonu rozhodnutí Európskeho súdu pre ľudské práva,

               ·ratifikovať Protokol č. 12 k Dohovoru o ochrane ľudských práv a základných slobôd týkajúci sa boja proti diskriminácii,

               ·prijať a vykonať zmeny právnych predpisov týkajúcich sa trestných činov z nenávisti v záujme ich zosúladenia s európskymi normami, zintenzívniť úsilie o vyšetrenie nenávistných prejavov a trestných činov z nenávisti a reagovanie na ne a zabezpečiť obetiam účinný prístup k spravodlivosti,

               ·posilniť kapacitu Rady pre prevenciu a odstránenie diskriminácie a zabezpečenie rovnosti (ďalej len „Rada pre rovnosť“) prostredníctvom primeraných ľudských a finančných zdrojov, ako aj dostatočných zákonných právomocí, a posilniť nezávislosť a účinnosť tohto orgánu v súlade s odporúčaním Európskej komisie týkajúcim sa noriem orgánov pre rovnosť,

               ·zabezpečiť zmeny, ktoré sa majú prijať vo vzťahu k zákonu o rovnosti a uplatňovaniu zákonov a predpisov proti všetkým druhom diskriminácie vrátane zákona o zabezpečení rovnosti,

               ·podporovať budovanie a posilňovanie kapacít národných inštitúcií, počnúc národnými štruktúrami pre ľudské práva, s cieľom vybaviť ich tak, aby sa vyrovnali s vplyvmi vyplývajúcimi z využívania umelej inteligencie, počnúc aktivitami zameranými na všeobecné činnosti na zvyšovanie informovanosti o ochrane ľudských práv v digitálnom priestore,

               ·zabezpečiť bezpečné a priaznivé prostredie pre obhajcov ľudských práv.

               – do 7 rokov:

               ·zabezpečiť účinné vykonávanie Rámcového dohovoru Rady Európy na ochranu národnostných menšín,

               ·vykonať v Moldavskej republike stratégiu pre konsolidáciu medzietnických vzťahov na roky 2017 – 2027,

               ·zlepšiť uplatňovanie právnych predpisov o prístupnosti pre osoby so zdravotným postihnutím, zvýšiť a skvalitniť prístupnosť verejných budov, dopravy a informácií pre osoby so zdravotným postihnutím,

               ·zabezpečiť účinné vykonávanie Dohovoru OSN o právach osôb so zdravotným postihnutím,

               ·ratifikovať Opčný protokol k Dohovoru o právach osôb so zdravotným postihnutím,

               ·zabezpečiť dodržiavanie a vykonávanie medzinárodných záväzkov týkajúcich sa slobody náboženského vyznania a viery.

               3.Reforma verejnej správy vrátane riadenia verejných financií

               ·posúdiť závery a vývoj situácie od reformnej stratégie verejnej správy z roku 2016 a vykonať ďalšie reformné kroky podľa zistení posúdenia,

               ·pokračovať v pravidelnom využívaní posúdení vplyvu ex ante a zabezpečiť, aby sa náklady na reformy systematicky odhadovali, posilniť inštitucionálne kapacity pre obe činnosti, zabezpečiť fungovanie medzirezortných fór na riešenie konfliktov, a to tak na vysokej administratívnej úrovni, ako aj politickej,

               ·naďalej reorganizovať vládne inštitúcie, správne orgány a štátom vlastnené podniky s cieľom zvýšiť zodpovednosť, účinnosť a efektívnosť, naďalej zdokonaľovať politický rozvoj a koordinačný systém na zlepšenie inkluzívnosti, súdržnosti, efektívnosti, predvídateľnosti a transparentnosti rozhodovacieho procesu,

               ·naďalej zlepšovať kvalitu a dostupnosť verejných služieb, a to aj posilňovaním ich digitalizácie a zavedením silných monitorovacích mechanizmov, ako aj mechanizmov na spätnú väzbu zameranú na skúsenosti používateľov, zabezpečiť odbornú verejnú službu a moderný systém riadenia ľudských zdrojov,

               ·pokračovať v reforme verejnej správy v súlade so zásadami verejnej správy, a to po porade s čoraz zainteresovanejšou občianskou spoločnosťou, s cieľom vybudovať zodpovednú, efektívnu, transparentnú a odbornú verejnú službu založenú na schopnostiach a faktoch, so svojím náležitým etickým kódexom, zbavenú politických tlakov,

               ·vykonať analýzu vplyvu usporiadania miestnej verejnej správy na záujmy občanov, vyvinúť spôsoby posilnenia miestnej demokracie, autonómie a decentralizácie v súlade so všetkými medzinárodnými a európskymi normami s cieľom zabezpečiť účasť občanov na miestnej úrovni a zlepšiť poskytovanie miestnych služieb občanom, a to aj prostredníctvom preskúmania možností reformy územnej správy,

               ·vytvoriť motivačné balíky na uľahčenie dobrovoľných fúzií a miestneho sociálno-ekonomického rozvoja.

               ·Európska únia bude ďalej podporovať účasť autonómneho územia Gagauzsko na vykonávaní príslušných verejných politík v súlade so zákonom o osobitnom právnom postavení Gagauzska z roku 1994,

               ·zlepšiť fiškálne riadenie pokračovaním reformy riadenia verejných financií založenej na národnej stratégii riadenia verejných financií,

               ·zlepšiť riadenie verejných investícií s cieľom zvýšiť efektívnosť verejných investícií vrátane zabezpečenia transparentného rozhodovania o prideľovaní finančných prostriedkov, vytvorenia portálu projektov pripravených na investície, vybudovania kapacít projektového riadenia a monitorovacích systémov na zlepšenie čerpania finančných prostriedkov a zabezpečenia vysokej kvality hotových projektov,

               ·ďalej rozvíjať zodpovednosť za riadenie vo verejnom sektore na základe zásad EÚ/podpory SIGMA pre verejnú finančnú vnútornú kontrolu a audit,

               ·zabezpečiť ďalšie zosúladenie verejného vonkajšieho auditu s normami Medzinárodnej organizácie najvyšších kontrolných inštitúcií, zvýšiť kvalitu a vplyv práce vykonávanej najvyššou kontrolnou inštitúciou, posilniť parlamentnú kontrolu verejných financií a dohľad nad nimi.

               4.Sloboda prejavu

               ·pokračovať v práci na zabezpečení slobody prejavu offline a online a nezávislosti médií v súlade s odporúčaniami Rady Európy, Európskej únie a OBSE.

               ·pokračovať v dialógu zameranom na výmenu najlepších postupov v oblasti slobody médií, plurality médií, dekriminalizácie ohovárania, ako aj ochrany zdrojov informácií pre novinárov a kultúrnej rozmanitosti v médiách,

               ·prijať nové právne predpisy posilňujúce prístup k informáciám, týkajúce sa reklamy a podporných opatrení pre masmédiá vrátane vytvárania a šírenia správ verejného záujmu,

               ·na základe koncepcie masmédií prijať a vykonať stratégiu a jej program opatrení, a to aj vybudovaním monitorovacích mechanizmov a kapacít,

               ·riešiť nenávistné prejavy v masmédiách vrátane online a sociálnych médií, ako aj bojovať proti dezinformáciám,

               ·vytvárať podmienky pre úplnú nezávislosť, odbornosť, fungovanie a zodpovednosť orgánu pre audiovizuálny dohľad (audiovizuálna rada) a verejnoprávnych vysielateľov,

               ·podporovať samosprávne orgány v tlačových médiách a prijímať opatrenia na podporu miestnych a regionálnych médií,

               ·zabezpečiť konkurencieschopnosť na reklamnom trhu a transparentne stanoviť konečných príjemcov a politickú príslušnosť,

               ·vytvoriť efektívne a účinné nástroje na riešenie monopolizácie trhov s reklamou.

               5.Zlé zaobchádzanie a mučenie

               – do 3 – 4 rokov:

               ·zlepšiť podmienky zadržania tak, aby boli v súlade s európskymi normami, naďalej zlepšovať podmienky v priestoroch dočasného zadržania,

               ·vykonávať konkrétne opatrenia v oblasti boja proti neformálnej hierarchii väzňov v moldavskom väzenskom systéme s cieľom zaistiť bezpečnosť väzňov a umožniť väzňom po prepustení uspieť vo vonkajšom spoločenstve,

               ·zaviesť systém primeraného rozdelenia a klasifikácie väzňov, zriadenie účinného systému náboru a odbornej prípravy zamestnancov väzníc a zabezpečenie nepretržitého dohľadu zamestnancami (aj v noci) v priestoroch zadržania,

               ·zabezpečiť pre zadržiavané osoby (vrátane tých, ktoré sú vo vyšetrovacej väzbe) primerané lekárske ošetrenie,

               ·posilniť uplatňovanie neväzobných, predsúdnych preventívnych opatrení a sankcií,

               ·zabezpečiť účinné vyšetrenie a potrestanie všetkých oznámených prípadov mučenia a zlého zaobchádzania,

               ·riešiť mučenie a zlé zaobchádzanie v psychiatrických inštitúciách a zariadeniach vyšetrovacej väzby a predchádzať im.

               – do 7 rokov:

               ·vybudovať zodpovedný, efektívny, transparentný, odborný a dostatočne financovaný väzenský systém zbavený korupcie,

               ·vybudovať nové nápravné zariadenie s vysokým štandardom,

               ·vytvoriť progresívny systém na výkon trestov v súlade s európskymi a medzinárodnými normami a najlepšími postupmi,

               ·zriadenie a usporiadanie miestností na vypočúvanie, miestností na rekogníciu osoby, miestností na dôverné stretávanie sa s podozrivými osobami/osobami obvinenými Radou pre obranu a čakární (tranzitných) podľa noriem EÚ v rámci územných útvarov polície,

               ·vybudovať nápravnovýchovný sektor.

               6.Spolupráca v oblasti občianskej spoločnosti

               ·zabezpečiť uplatňovanie zákona o nekomerčných organizáciách, ktorý je navrhnutý tak, aby zlepšil právny rámec pre účinnú účasť občianskej spoločnosti na rozhodovacom procese,

               ·prijať a uplatňovať nový politický dokument pre rozvoj občianskej spoločnosti,

               ·naďalej podporovať a chrániť vhodné prostredie pre občiansku spoločnosť, reagovať na systematické ohováračské kampane a útoky na občiansku spoločnosť,

               ·posilniť rámec účasti občianskej spoločnosti na vytváraní a monitorovaní vykonávania verejných politík,

               ·podporovať a posilňovať finančnú udržateľnosť občianskej spoločnosti, zaviesť funkčný mechanizmus na zabezpečenie transparentného a zásluhového prideľovania štátnych finančných prostriedkov organizáciám občianskej spoločnosti vrátane kampaní štátnych orgánov na informovanie verejnosti,

               ·podporovať aktívne občianske a dobrovoľnícke nadšenie, ako aj sociálne podnikanie,

               ·organizovať kampane na informovanie verejnosti s cieľom šíriť správne informácie o úlohe a význame občianskej spoločnosti a dávať ľuďom možnosť, aby sa zaujímali o občianske iniciatívy a podieľali sa na nich.

               7.Práva dieťaťa

               ·pokračovať v deinštitucionalizácii detí a zabezpečiť, aby sa počet detí v ústavoch postupne znižoval na nulu, čím sa deinštitucionalizácia dokončí, a zároveň rozvíjať alternatívne formy starostlivosti,

               ·prijať „Program ochrany detí“ v súlade s rozhodnutím vlády č. 386/2020 a súvisiaci akčný plán,

               ·zlepšiť ochranu detí, ktoré boli opustené v dôsledku migrácie, vrátane poskytovania sociálnej a psychologickej podpory,

               ·riešiť otázku prevencie kriminality detí pod záštitou Programu ochrany detí,

               ·riešiť problém detí žijúcich na ulici prostredníctvom mechanizmov sociálnej ochrany, programov rehabilitácie a opätovného začlenenia,

               ·predchádzať všetkým druhom násilia voči detským obetiam a možným obetiam násilia, zanedbávania, zneužívania, vykorisťovania, detskej práce a odstraňovať ich, a to aj zabezpečením účinného vykonávania Dohovoru Rady Európy o ochrane detí pred sexuálnym vykorisťovaním a sexuálnym zneužívaním a ďalších relevantných medzinárodných mechanizmov,

               ·predchádzať odlúčeniu od rodín a posilňovať opätovné začlenenie do rodín a deinštitucionalizáciu,

               ·poskytovať súdnictvo, opätovné začlenenie a podporu začlenenia (páchateľov, obetí a svedkov), ktoré zohľadňujú potreby detí,

               ·posilňovať a podporovať medziodvetvové prístupy pri poskytovaní služieb deťom a rodinám na miestnej a regionálnej úrovni,

               ·uplatňovať záverečné pripomienky Výboru OSN pre práva dieťaťa a posilniť spoluprácu s občianskou spoločnosťou a nezávislými inštitúciami pre ľudské práva (ombudsman pre práva dieťaťa),

               ·zabezpečiť sociálne začlenenie detí v zraniteľných situáciách a detí so zdravotným postihnutím (pohoda, vzdelávanie, rozvoj, ochrana a zdravie),

               ·posilniť pozitívne rodičovstvo s cieľom zabezpečiť dodržiavanie a ochranu práv detí a mladistvých,

               ·posilniť zdravé spôsoby správania medzi deťmi, mladistvými a mládežou (výživa, telesné činnosti, predchádzanie zneužívaniu návykových látok, sexuálne a reprodukčné zdravie, psychologická podpora pri prenosných chorobách atď.),

               ·posilniť účasť detí, mladistvých a mládeže na rozhodovaní na rôznych úrovniach,

               ·posilňovať a podporovať formálne a neformálne inkluzívne vzdelávanie prostredníctvom prístupov zameraných na dieťa,

               ·zvýšiť informovanosť a digitálnu odolnosť detí, mladistvých a mládeže a zabezpečiť ochranu detí pri používaní internetu,

               ·poskytovať komplexnú a špecializovanú odbornú prípravu odborníkom, ktorí pracujú s deťmi (v orgánoch presadzovania práva, justícii, zdravotníctve, sociálnom sektore atď.).

               8.Rodovo motivované násilie

               ·ochraňovať ženy pred všetkými formami násilia a predchádzať násiliu na ženách a domácemu násiliu, stíhať ho a odstraňovať, a to aj ratifikáciou Dohovoru Rady Európy o predchádzaní násiliu na ženách a domácemu násiliu a o boji proti nemu (Istanbulský dohovor) a zabezpečenia jeho úplného uplatňovania,

               ·usilovať sa o zmenu vnímania rodových stereotypov a patriarchálnych noriem obmedzujúcich práva žien,

               ·podporovať zapojenie mužov do starostlivosti o deti, a to prostredníctvom zvyšovania povedomia otcovstva,

               ·pracovať s páchateľmi podľa medzinárodných najlepších postupov s cieľom znižovať násilie páchané na ženách a predchádzať mu,

               ·vypracovať programy bývania a špecializovanú pomoc obetiam domáceho a sexuálneho násilia,

               ·prevziať aktívnu úlohu verejnej správy pri ochrane a presadzovaní práv žien,

               ·osobitná priorita sa prisudzuje predchádzaniu všetkým formám rodovo motivovaného násilia, ako aj podpore posilnenia a zvýšenia zapojenia žien do predchádzania konfliktom a mierových procesov,

               ·uplatňovať záverečné pripomienky Výboru OSN pre odstránenie všetkých foriem diskriminácie žien,

               ·rozvoj programov a služieb psychologického poradenstva pre páchateľov zameraných na zmenu správania a podporu kultúry boja proti násiliu.

               9.Rovnaké zaobchádzanie

               ·pokračovať v opatreniach s cieľom zabezpečiť rovnosť pre všetkých a bojovať proti diskriminácii z akýchkoľvek dôvodov, a to bez ohľadu na pohlavie/rod, rasový alebo etnický pôvod, náboženstvo alebo vieru, zdravotné postihnutie, vek, jazyk, sexuálnu orientáciu, schopnosti alebo na iný dôvod v spoločenskom, politickom a hospodárskom živote, s cieľom poskytovať rovnaké a spravodlivé príležitosti,

               ·uplatňovať a monitorovať vnútroštátne právne predpisy aproximované so smernicou o rasovej rovnosti (smernica Rady 2000/43/ES z 29. júna 2000),

               ·zabezpečiť účinné uplatňovanie Dohovoru OSN o odstránení všetkých foriem rasovej diskriminácie,

               ·bojovať proti diskriminácii voči všetkým komunitám etnických menšín v Moldavskej republike, najmä rómskej komunite,

               ·zvýšiť začlenenie a rovnaké príležitosti Rómov a bojovať proti protirómskym náladám,

               ·zabezpečiť účinný mechanizmus koordinácie rodových otázok na vládnej úrovni,

               ·zabezpečiť na vnútroštátnej úrovni zber údajov členených podľa pohlavia a veku, a to na podporu rozhodovania (ex-ante), vykonávania politiky v rôznych fázach, monitorovania a hodnotenia (ex-post)
                  4
               ,

               ·dosiahnuť vyváženú účasť žien a mužov
                  5
                na vedúcej úrovni legislatúry a správy (vládne inštitúcie, orgány a agentúry), rodovú rovnováhu v oblasti rozhodovania na národnej a miestnej úrovni,

               ·zvýšiť podiel žien v súkromnom sektore, zlepšiť pracovné podmienky žien, bojovať proti vykorisťovaniu žien, a to aj v poľnohospodárskej činnosti a činnosti súvisiacej s neformálnou starostlivosťou, a rozvíjať podnikanie žien vo vidieckych oblastiach,

               ·odstrániť zo systému zdravotnej starostlivosti diskrimináciu žien, zlé zaobchádzanie so ženami a násilie páchané na ženách,

               ·začleniť zložku rodovej rovnosti do bežnej činnosti odborových organizácií tak, aby patrili medzi hlavných podporovateľov rodovej rovnosti na pracovisku a v rámci sociálneho partnerstva,

               ·zabezpečiť, aby volebné kampane predstavovali úctivé a správne zobrazenia žien a mužov, a tak aktívne riešiť rodové stereotypy,

               ·riešiť v mediálnom obsahu rodové stereotypy a protirómske nálady,

               10.Práva odborových organizácií a základné pracovné normy

               – do 3 – 4 rokov:

               ·zabezpečiť, aby sa práva odborových organizácií a základné pracovné normy dodržiavali v súlade s európskymi normami a dohovormi Medzinárodnej organizácie práce (MOP),

               ·navrhnúť prístup na odstránenie detskej práce,

               ·podporovať rozvoj štruktúry združení zamestnávateľov, upevňovať ich členstvo a vytvoriť regionálne štruktúry združení zamestnávateľov.

               – do 7 rokov:

               ·zaviesť a monitorovať koncepciu na odstránenie detskej práce,

               ·zlepšiť zabezpečenie rovnosti a nediskriminácie na trhu práce.

               II. Zahraničná a bezpečnostná politika

               Dialóg a spolupráca v oblasti spoločnej zahraničnej a bezpečnostnej politiky (SZBP) sa budú ďalej posilňovať s cieľom podporovať zbližovanie zahraničných a bezpečnostných záležitostí medzi EÚ a Moldavskou republikou. Táto spolupráca bude zahŕňať činnosti s cieľom:

               ·pokračovať v rozširovaní spolupráce a dosahovania súladu v oblasti zahraničnej a bezpečnostnej politiky vrátane spoločnej bezpečnostnej a obrannej politiky (SBOP), pričom sa bude zaoberať najmä otázkami predchádzania konfliktom a krízového riadenia, regionálnej stability, odzbrojenia, nešírenia zbraní, kontroly zbraní a kontroly vývozu zbraní, využívania dvojstranných, medzinárodných a regionálnych fór,

               ·pokračovať v poradách s cieľom vybudovať potenciál, ktorým by sa prispelo k riadeniu reakcií na krízy na národnej a medzinárodnej úrovni, a potenciálne aj k medzinárodným operáciám na udržiavanie mieru,

               ·začleniť rodové hľadisko do bezpečnostného sektora a podporovať zapojenie žien do mierových rokovaní a mierových procesov,

               ·ďalej posilniť spoluprácu medzi Moldavskou republikou a EÚ v oblasti bezpečnosti, najmä týkajúcu sa boja proti hybridným hrozbám, posilnenia kybernetickej bezpečnosti a boja proti dezinformáciám,

               ·v oblasti budovania kapacít proti hybridným hrozbám pomáhať Moldavskej republike: pri vypracovaní operačného protokolu na boj proti hybridným hrozbám, vybudovaní kapacít včasného varovania, zvyšovaní informovanosti o hybridných hrozbách, a to poskytovaním odbornej prípravy a vykonávaním pilotných záťažových testov,

               ·zosúladiť sa s normami smerníc EÚ o kritickej infraštruktúre; podpora úsilia o zvýšenie odolnosti odvetvia energetiky voči kybernetickým útokom; podpora zlepšenia vnútrovládnej prepojenosti, vrátane fyzickej infraštruktúry potrebnej na výmenu údajov, a zlepšenia vnútroštátnych kapacít na účinnú ochranu pred kybernetickými útokmi,

               ·ďalej posilniť spoluprácu pri rozvoji strategických komunikačných kapacít vrátane boja proti dezinformáciám, podpore posilnenia slobody médií a pluralizmu, ako aj pomoci pri ochrane moldavského informačného prostredia pred dezinformáciami,

               ·zlepšiť praktickú spoluprácu v oblastiach predchádzania konfliktom a krízového riadenia, a to umožnením účasti Moldavskej republiky na operáciách civilného a vojenského krízového riadenia vedených EÚ a poskytovaním činností odbornej prípravy v oblasti SBOP,

               ·posilniť spoluprácu na mnohostranných fórach, ktoré sú zamerané na zachovanie poriadku založeného na medzinárodných pravidlách, a to s cieľom zvýšiť aj zosúladenie s pozíciami EÚ na mnohostranných fórach.

               Terorizmus, nešírenie zbraní hromadného ničenia a nezákonné transfery zbraní

               ·zlepšiť výmenu informácií o teroristických organizáciách, skupinách, ich činnosti a ich podporných sieťach v súlade s medzinárodným právom a platnými právnymi predpismi zmluvných strán, a to aj prostredníctvom dohody o operatívnej a strategickej spolupráci medzi Moldavskou republikou a Europolom, ako aj prostredníctvom dohody o spolupráci medzi Moldavskou republikou a Eurojustom,

               ·pokračovať vo vykonávaní rezolúcie Bezpečnostnej rady OSN (BR OSN) č. 2396, a najmä vymieňať si informácie o osobách podozrivých z terorizmu s cieľom identifikovať, odhaľovať a trestne stíhať zahraničných teroristických bojovníkov,

               ·po schválení národnej stratégie pre nešírenie zbraní hromadného ničenia a zmierňovanie rizika v oblasti chemických, biologických, rádiologických a jadrových (CBRN) materiálov posilniť spoluprácu v otázkach súvisiacich s takýmito materiálmi z hľadiska boja proti terorizmu, hybridných hrozieb a znižovania rizika katastrof poskytovaním podpory na posilnenie národných kapacít na predchádzanie obchodovaniu s CBRN materiálmi a boj proti nemu, a to aj prostredníctvom zabezpečenia účasti národných expertov na odbornej príprave a výmenách,

               ·EÚ bude podporovať prispôsobenú formu spolupráce v oblasti boja proti obchodovaniu so strelnými zbraňami,

               ·nadviazať na vykonávanie odporúčaní výboru expertov MONEYVAL týkajúcich sa nešírenia zbraní,

               ·posilniť vnútroštátne legislatívne, strategické a operačné kapacity na predchádzanie nedovolenej výrobe, transferu a pohybu ručných a ľahkých zbraní (RĽZ), ich odhaľovanie a boj proti nim.

               Podnesterský konflikt

               Zmluvné strany budú spolupracovať pri mierovom, komplexnom a udržateľnom urovnaní podnesterského konfliktu založenom na zvrchovanosti a územnej celistvosti Moldavskej republiky v rámci jej medzinárodne uznávaných hraníc. Ťažiskom spolupráce bude:

               ·pokračovať v urovnaní podnesterského konfliktu ako jednej z ústredných tém programu politického dialógu a spolupráce medzi zmluvnými stranami, a to až do jeho vyriešenia a bez toho, aby bol dotknutý stanovený formát rokovaní,

               ·vypracovať jednotný, komplexný a koherentný medziinštitucionálny prístup s cieľom vypracovať a vykonávať politiky reintegrácie,

               ·posilniť vykonávanie činností v rámci opatrení na budovanie dôvery,

               ·pokračovať v konštruktívnom dialógu v súvislosti so situáciou v centrálnej (podnesterskej) časti hranice medzi Moldavskou republikou a Ukrajinou so všetkými relevantnými stranami a prípadne aj v spolupráci s pomocnou hraničnou misiou Európskej únie.

               III. Sloboda, bezpečnosť a spravodlivosť

               Zmluvné strany budú spolupracovať v týchto oblastiach:

               Nezávislosť justície

               ·ďalej vypracúvať, prijímať a uplatňovať právne predpisy týkajúce sa spravodlivosti a agentúr presadzovania práva s cieľom zabezpečiť nezávislosť, zodpovednosť, nestrannosť, bezúhonnosť, odbornosť a efektívnosť justície vrátane prokuratúry, ktoré by mali byť zbavené politického či akéhokoľvek iného neprimeraného zasahovania, ako aj zabezpečiť nulovú toleranciu korupcie a predchádzať všetkým druhom korupčného správania,

               ·zabezpečiť vykonávanie stratégie pre zabezpečenie nezávislosti a bezúhonnosti v odvetví justície na roky 2021 – 2024 a jej akčného plánu,

               ·zaručovať nezávislosť a zodpovednosť samosprávnych orgánov justície a prokuratúry, najmä prostredníctvom zosúladenia legislatívneho rámca týkajúceho sa zloženia Vyššej rady prokurátorov a Vyššej súdnej rady s európskymi normami, a to aj prostredníctvom ústavných zmien,

               ·zlepšiť náležité vykonávanie koncepcie nezávislosti justície a koncepcie autonómie prokuratúry s cieľom zachovať inštitucionálnu a individuálnu zodpovednosť, ale predchádzať neprimeranému vonkajšiemu vplyvu, najmä v jednotlivých veciach,

               ·zabezpečiť funkčnú nezávislosť dvoch špecializovaných prokuratúr – pre boj proti veľkej korupcii a pre boj s organizovaným zločinom,

               ·zaviesť pravidlá týkajúce sa funkčnej imunity sudcov a prokurátorov v súlade s európskymi normami a najlepšími medzinárodnými postupmi,

               ·zvýšiť bezúhonnosť sudcov a prokurátorov, a to aj posilnením existujúcich mechanizmov, akými sú kontroly majetkových priznaní a vyhlásení o osobných záujmoch a objektívne, efektívne a transparentné disciplinárne konania,

               ·zabezpečiť, aby vymenovanie kandidátov do sudcovských a prokurátorských funkcií a povyšovanie sudcov a prokurátorov vykonával nezávislý orgán prostredníctvom transparentného a výlučne zásluhového postupu založeného na objektívnych kritériách stanovených zákonom a v súlade s európskymi normami,

               ·ďalej skvalitňovať systémy hodnotenia výkonu sudcov a prokurátorov v súlade s európskymi normami a najlepšími postupmi,

               ·ďalej rozvíjať justičnú odbornú prípravu ako multidisciplinárny a praktický druh odbornej prípravy, ktorá je doplnkom k právnickému vzdelaniu a je vo svojej podstate určená na odovzdávanie odborných techník a hodnôt, ktoré sú zamerané na sudcovské remeslo.

               ·dokončiť proces územnej reorganizácie súdov, ako aj hodnotenie uskutočniteľnosti optimalizácie služieb prokuratúry.

               Predchádzanie podvodom a korupcii a boj proti nim; zabezpečenie vymáhania majetku

               ·posilniť finančné, prevádzkové a personálne zdroje protikorupčných agentúr, zabezpečiť prístup k relevantným databázam a zlepšiť koordináciu a spoluprácu medzi agentúrami s jasným vymedzením kompetencií a úloh,

               ·zjednodušením zabezpečiť čo najefektívnejšie rozdelenie kompetencií protikorupčných agentúr so zameraním na zlepšenie kapacít boja proti veľkej korupcii,

               ·regulovať povinný mechanizmus medziagentúrnej spolupráce medzi protikorupčnými agentúrami,

               ·posilniť medzinárodnú právnu a operačnú spoluprácu prostredníctvom spoločných vyšetrovacích tímov, vzájomnej právnej pomoci a mechanizmov osobitných skupín na zabezpečenie efektívneho a účinného nadnárodného (cezhraničného) vyšetrovania veľkej korupcie,

               ·posilniť systém elektronických vyhlásení vrátane zložky elektronického vzdelávania a ďalšie prevádzkové a analytické kapacity národného úradu pre bezúhonnosť, okrem iného prostredníctvom zmeny organizačnej štruktúry národného úradu pre bezúhonnosť v rámci existujúcich zamestnancov/miezd, a zlepšiť právny rámec upravujúci majetkové priznania a priznania o konflikte záujmov a kontrolu vrátane udeľovania potrebných oficiálnych povolení a potvrdzovania elektronickej žiadosti o údaje od právnických osôb pri postupe preverovania inšpektormi pre bezúhonnosť a jej prijatia,

               ·zabezpečiť účinné vykonávanie, monitorovanie a aktualizáciu stratégie pre vymáhanie majetku pochádzajúceho z bankových podvodov,

               ·posilniť kapacity a spôsobilosti agentúry na vymáhanie majetku pochádzajúceho z trestnej činnosti a zlepšiť výsledky v oblasti zaistenia, konfiškácie, správy a konečného vymoženia majetku pochádzajúceho z trestnej činnosti,

               ·presadzovať najlepšie postupy pri uplatňovaní rozšírenej konfiškácie v prípadoch veľkej korupcie, závažnej a organizovanej trestnej činnosti a prania špinavých peňazí,

               ·zabezpečiť schválenie a vykonávanie novej národnej stratégie pre boj proti korupcii ako kľúčového nástroja na predchádzanie korupcii a boj proti nej na všetkých úrovniach,

               ·pokračovať vo zvyšovaní informovanosti o rôznych formách a druhoch korupcie a o tom, ako im predchádzať,

               ·zlepšiť systém vyšetrovania a stíhania vysokopostavených úradníkov za prípady korupcie a zabezpečiť transparentnosť a nestrannosť súdneho konania, okrem iného vytvorením podmienok pre pokrytie otvorenými médiami. V tejto súvislosti by sa prokuratúra pre boj proti korupcii mala zamerať na veľkú korupciu a posilniť svoje kapacity v boji proti veľkej korupcii,

               ·prokuratúra pre boj proti korupcii by mala podporovať medzinárodnú právnu spoluprácu so svojimi zahraničnými partnermi pri vyšetrovaní prípadov veľkej korupcie a prania špinavých peňazí, najmä vzhľadom na nadnárodný charakter trestných činov,

               ·dosiahnuť konkrétnejšie výsledky v boji proti korupcii zlepšením výsledkov boja proti korupcii prostredníctvom podložených vyšetrovaní, ako aj odstrašujúcejších sankcií a uplatňovaných trestov osobitne proti vysokopostaveným úradníkom,

               ·v súlade s uplatniteľnými pravidlami a postupmi zabezpečiť účinnú spoluprácu a poskytovanie pomoci príslušným inštitúciám a orgánom EÚ vrátane Európskeho úradu pre boj proti podvodom (OLAF), pokiaľ ide o kontroly na mieste a inšpekcie týkajúce sa hospodárenia a kontroly hospodárenia s prostriedkami EÚ, a Európskej prokuratúry (EPPO) v prípade jej vyšetrovaní a stíhaní trestných činov ovplyvňujúcich finančné záujmy Únie,

               ·pokračovať v aproximácii právnych predpisov Moldavskej republiky s acquis EÚ v oblasti boja proti podvodom a uplatňovať ustanovenia právnych predpisov EÚ, ako sa uvádza v príslušných prílohách k dohode o pridružení.

               Boj proti praniu špinavých peňazí a financovaniu terorizmu (AML/CTF) a finančnej trestnej činnosti

               ·zabezpečiť riadne uplatňovanie a úplný súlad právneho rámca AMF/CTF v súlade s príslušným právnym rámcom EÚ a normami Finančnej akčnej skupiny (FATF),

               ·nadviazať na vykonávanie odporúčaní vydaných výborom expertov MONEYVAL v rámci piateho kola procesu vzájomného hodnotenia,

               ·prijať aktualizovanú národnú stratégiu pre AML/CFT a zabezpečiť jej účinné vykonávanie s cieľom zdokonaliť systém AML/CFT v súlade s odporúčaniami výboru expertov MONEYVAL a skupiny FATF,

               ·ďalej posilniť kapacity a spôsobilosti finančnej spravodajskej jednotky a zabezpečiť jej dobrú spoluprácu s partnermi z členských štátov EÚ,

               ·zabezpečiť transparentnosť prostredníctvom

               a)efektívnej identifikácie na základe koherentného overovania v registri konečných užívateľov výhod počas registrácie právneho subjektu;

               b)zabezpečením prístupu verejnosti k základným údajom registra konečných užívateľov výhod a k základným údajom o právnych subjektoch;

               c)zabezpečením online prístupu vnútroštátnych orgánov presadzovania práva a úradníkov zodpovedných za vymáhanie majetku do registra platobných účtov v súlade s požiadavkami EÚ a FATF.

               ·posilniť medzinárodnú právnu a operačnú spoluprácu prostredníctvom spoločných vyšetrovacích tímov, vzájomnej právnej pomoci a mechanizmov osobitných skupín na zabezpečenie efektívneho a účinného nadnárodného (cezhraničného) vyšetrovania prípadov prania špinavých peňazí na vysokej úrovni.

               Predchádzanie organizovanej trestnej činnosti a boj proti nej

               ·vypracovať nový a komplexný dokument o politike predchádzania organizovanej trestnej činnosti a boja proti nej na základe predchádzajúcej stratégie na roky 2011 – 2019,

               ·vytvoriť a účinne zlepšovať systém súbežných finančných vyšetrovaní zameraných na identifikáciu, zaistenie a konfiškáciu majetku pochádzajúceho z organizovanej trestnej činnosti,

               ·vybudovať účinný systém spolupráce s Europolom, Eurojustom a ďalšími medzinárodnými partnermi pri vyšetrovaní skupín organizovanej trestnej činnosti, identifikácii, zaistení a konfiškácii majetku vytvoreného organizovanou trestnou činnosťou a nachádzajúceho sa v zahraničí,

               ·zjednodušením zabezpečiť čo najefektívnejšie rozdelenie kompetencií v oblasti daňových a hospodárskych trestných činov medzi rôzne orgány,

               ·zvýšiť účasť moldavských orgánov na projekte analýzy organizovanej trestnej činnosti vo východnej Európe,

               ·budovať kapacity a spôsobilosti Strediska justičných a forenzných odborných znalostí v súlade s európskymi normami a najlepšími postupmi na miestnej a vnútroštátnej úrovni.

               Polícia/presadzovanie práva

               ·vypracovať nový politický dokument o verejnom poriadku a bezpečnosti, ktorý vymedzuje úlohy a mandát príslušných inštitúcií (vrátane polície a karabinierov) v rámci ministerstva vnútra, pričom sa zohľadnia existujúce problémy a osvedčené medzinárodné postupy,

               ·zlepšiť operatívnu a strategickú spoluprácu s Europolom vrátane výmeny operačných a strategických informácií,

               ·intenzívnejšie zapojenie do politického cyklu EÚ pre organizovanú a závažnú medzinárodnú trestnú činnosť/platforma EMPACT,

               ·pokračovať v komplexnej reforme polície v súlade s európskymi normami a najlepšími postupmi s cieľom ďalej rozvíjať dostupnú, zodpovednú, efektívnu, transparentnú, zbavenú korupcie, odbornú a dostatočne financovanú policajnú silu na vnútroštátnej a miestnej úrovni,

               ·posilniť zodpovednosť a zabezpečiť, aby nedochádzalo k neprimeranému vplyvu na políciu,

               ·zlepšiť operačnú spoluprácu (interoperabilitu) medzi finančnými spravodajskými, policajnými, finančno-inšpekčnými, daňovými a colnými službami a jednotkami prostredníctvom interoperability a výmen údajov (napríklad na základe dohôd na mieru o výmene údajov). Na uľahčenie operačnej spolupráce by sa mali vymenovať styční dôstojníci. Mali by sa zvážiť možnosti dočasnej výmeny členov personálu na účely odbornej prípravy.

               ·pokračovať v budovaní Spoločného strediska odbornej prípravy v oblasti presadzovania práva ako funkčne autonómneho subjektu v rámci Akadémie Štefana III. Veľkého pre odbornú prípravu s cieľom zabezpečovať primeranú základnú a špecializovanú odbornú prípravu vrátane v prípade potreby veľmi špecializovanej odbornej prípravy. Na základe pracovnej dohody medzi Moldavskou republikou a Európskou policajnou akadémiou (CEPOL) z roku 2012 nadviaže Spoločné stredisko odbornej prípravy v oblasti presadzovania práva úzky operačný vzťah s agentúrou CEPOL a inštitúciami polície pre odbornú prípravu z členských štátov EÚ.

               Nelegálne drogy

               ·pokračovať v spolupráci v oblasti drogovej prevencie prostredníctvom regionálnych projektov a programov a prostredníctvom úplného zosúladenia drogových politík s pozíciami EÚ, zabezpečiť vykonávanie národnej protidrogovej stratégie na roky 2020 – 2027 a zabezpečiť úplné zapojenie do programu EU4Monitoring Drugs, ktorý riadi Európske monitorovacie centrum pre drogy a drogovú závislosť,

               ·vytvorenie a Národnej protidrogovej agentúry a jej uvedenie do činnosti.

               Obchodovanie s ľuďmi

               ·zabezpečiť pokračujúce vykonávanie národnej stratégie pre prevenciu a boj proti obchodovaniu s ľuďmi na roky 2018 – 2023,

               ·zabezpečiť vybudovanie kapacít v inštitúciách presadzovania práva, prokuratúry a justície s cieľom zabezpečiť spoluprácu s agentúrami EÚ a členskými štátmi EÚ v oblasti predchádzania obchodovaniu s ľuďmi a boja proti nemu,

               ·posilniť kapacity na zabezpečenie včasnej identifikácie, ako aj poskytovania účinnej/riadnej pomoci a podpory všetkým obetiam alebo možným obetiam obchodovania s ľuďmi vrátane právnej, lekárskej, psychologickej a sociálnej pomoci prostredníctvom odborných orgánov/mimovládnych organizácií, pričom sa zohľadní prístup zameraný na rodovú rovnosť a na dieťa.

               Počítačová kriminalita

               ·zintenzívniť úsilie v oblasti boja proti počítačovej kriminalite, a to aj vybudovaním komplexného právneho a inštitucionálneho rámca v súlade s Budapeštianskym dohovorom,

               ·zapojiť sa spolu s partnerskými inštitúciami EÚ do kapacít odbornej prípravy a vybudovania technických spôsobilostí na účinný boj proti počítačovej kriminalite.

               Kybernetická bezpečnosť

               ·zabezpečiť vykonávanie opatrení súvisiacich so zložkou kybernetickej bezpečnosti v rámci stratégie informačnej bezpečnosti Moldavskej republiky na roky 2019 – 2024 a jej akčného plánu,

               ·posilniť kybernetickú bezpečnosť prostredníctvom zapracovania smernice Európskeho parlamentu a Rady (EÚ) 2016/1148 zo 6. júla 2016 o opatreniach na zabezpečenie vysokej spoločnej úrovne bezpečnosti sietí a informačných systémov v Únii do vnútroštátneho práva (smernica NIS),

               ·určiť a formálne vymenovať národný tím CERT (tím reakcie na núdzové počítačové situácie) a stanoviť jasné rozdelenie práce a právomocí medzi agentúry zapojené do zabezpečenia kybernetickej bezpečnosti,

               ·navrhnúť prístup k posilneniu spolupráce v oblasti kybernetickej bezpečnosti prostredníctvom výmeny informácií a najlepších postupov, najmä pokiaľ ide o využívanie prístupu vychádzajúceho zo súboru nástrojov pre 5G, ktorý vyvinula EÚ.

               Ochrana údajov

               ·pokračovať v harmonizácii vnútroštátneho právneho rámca v oblasti ochrany osobných údajov s právom EÚ s osobitným zameraním na nariadenie Európskeho parlamentu a Rady (EÚ) 2016/679 a smernicu Európskeho parlamentu a Rady (EÚ) 2016/680,

               ·pokračovať v uplatňovaní právneho rámca týkajúceho sa ochrany osobných údajov vo všetkých odvetviach s cieľom účinne presadzovať vysokú úroveň ochrany údajov v súlade s európskymi a medzinárodným nástrojmi a normami.

               Mobilita, migrácia, azyl a riadenie hraníc

               – do 3 – 4 rokov:

               ·zabezpečiť trvalé plnenie všetkých kritérií liberalizácie vízového režimu, ako aj odporúčaní Komisie uverejnených v správach o mechanizme pozastavenia oslobodenia od vízovej povinnosti,

               ·naďalej zabezpečovať účinné vykonávanie readmisnej dohody medzi EÚ a Moldavskou republikou,

               ·posilniť operačnú spoluprácu s cieľom dosiahnuť rýchle zníženie počtu neopodstatnených žiadostí o azyl podaných moldavskými štátnymi príslušníkmi v priestore Schengen+,

               ·pokračovať v organizovaní informačných a osvetových kampaní o právach a povinnostiach v oblasti bezvízového styku,

               ·ďalej posilniť riadenie hraníc vrátane účinnej medziagentúrnej spolupráce medzi príslušnými vnútroštátnymi orgánmi (napr. pohraničná stráž a colné orgány) a udržiavať vysokú kvalitu hraničných kontrol a hraničného dozoru,

               ·zlepšiť operačnú spoluprácu v oblasti riadenia hraníc pozdĺž hranice EÚ – Moldavská republika okrem iného aj posilnením výmeny strategických a operačných informácií,

               ·pokračovať v posilnení spolupráce s Európskou agentúrou pre pohraničnú a pobrežnú stráž (Frontex) vrátane spolupráce týkajúcej sa integrovaného riadenia hraníc, odbornej prípravy, pozorovateľov z regiónu spoločných operácií a výmeny informácií prostredníctvom siete pre analýzu rizika Východného partnerstva,

               ·vypracovať novú koncepciu strategického rozvoja v oblasti migrácie a azylu, a tak splniť ciele vlády stanovené v národnej rozvojovej stratégii a Globálnom pakte o migrácii,

               ·pripraviť a uplatňovať nový politický dokument o migrácii a azyle (vychádzajúci z poznatkov získaných v rámci predchádzajúcej stratégie na roky 2011 – 2020 a zo súčasných problémov),

               ·naďalej poskytovať pomoc pri reintegrácii občanov Moldavskej republiky a vypracovať nový politický dokument na podporu reintegrácie moldavských štátnych príslušníkov vracajúcich sa zo zahraničia (vychádzajúci z objavujúcich sa potrieb a poznatkov získaných pri realizácii akčného plánu na roky 2017 – 2020), ako aj integrácie ľudí patriacich k zraniteľným a marginalizovaným komunitám, ktorým by sa riešili základné príčiny nelegálnej migrácie medzi týmito konkrétnymi skupinami,

               ·pokračovať v rozvoji praktickej spolupráce v rámci partnerstva v oblasti mobility medzi EÚ a Moldavskou republikou,

               ·zlepšiť výmenu informácií v rámci navrhnutom v Novom pakte o migrácii a azyle.

               – do 7 rokov:

               ·naďalej zabezpečovať primeranú infraštruktúru, technické vybavenie, IT systémy a finančné a ľudské zdroje v súlade so stratégiou a akčným plánom Moldavskej republiky v oblasti integrovaného riadenia hraníc,

               ·vypracovať a uplatňovať štvrtý národný politický dokument o integrovanom riadení hraníc (vychádzajúci z poznatkov získaných z predchádzajúcej stratégie na roky 2018 – 2023),

               ·posilniť existujúcu infraštruktúru (vrátane zariadení určených na zaistenie) a personálne obsadenie zodpovedných orgánov s cieľom zabezpečiť účinný návrat štátnych príslušníkov tretích krajín s neoprávneným pobytom a/alebo ktorí nelegálne prechádzajú cez územie Moldavskej republiky, a zabezpečiť dodržiavanie ľudských práv zaistených migrantov,

               ·pokračovať v posilnení existujúceho integračného rámca prostredníctvom integračných centier a predovšetkým podporovať integráciu osôb, ktoré patria k zraniteľným a marginalizovaným komunitám, a riešiť základné príčiny nelegálnej migrácie medzi týmito konkrétnymi skupinami,

               ·pokračovať v účinnom vykonávaní právnych predpisov o azyle, ktoré poskytujú stabilný rámec v prípade ochrany osôb, ktoré potrebujú medzinárodnú ochranu, s posilnením infraštruktúry prijímacieho centra pre žiadateľov o azyl,

               ·presadzovať integrovaný prístup v oblasti diaspóry a upevniť kapacity vnútroštátnych a miestnych orgánov v záležitostiach súvisiacich s diaspórou,

               ·vypracovať účinnejšie spôsoby na podporu legálnej a cirkulujúcej migrácie vrátane programov migrácie za prácou pri súčasnom dodržiavaní existujúcich vnútroštátnych právnych predpisov a kompetencií, ako aj pri úplnom dodržiavaní ľudských práv všetkých migrujúcich pracovníkov.

               Právna spolupráca

               ·zintenzívniť spoluprácu medzi Moldavskou republikou a Eurojustom,

               ·pristúpiť k mnohostranným dohovorom o občianskoprávnej justičnej spolupráci, a najmä k Dohovoru o vykonávaní dôkazov v cudzine v občianskych a obchodných veciach z roku 1970, a vykonávať ich,

               ·usilovať sa o pristúpenie k mnohostranným dohovorom o ochrane detí, najmä k dohovorom Haagskej konferencie medzinárodného práva súkromného v oblasti rodinného práva, ako sú Dohovor o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa z roku 1996 a Dohovor o medzinárodnom vymáhaní výživného na deti a iných členov rodiny z roku 2007, a vykonávať ich, a to na základe výsledkov štúdií uskutočniteľnosti, ktoré sa majú vykonať.

               IV. Hospodárska a odvetvová spolupráca

               Zmluvné strany budú spolupracovať pri posilňovaní hospodárskeho rozvoja a hospodárskej integrácie prostredníctvom hlbšej sektorovej spolupráce. Moldavská republika bude pravidelne informovať EÚ o aktuálnom stave aproximácie, a to prostredníctvom špecializovaných podvýborov, a EÚ v prípade potreby a po dohode oboch zmluvných strán poskytne pomoc a odborné znalosti s cieľom pomôcť Moldavskej republike v tomto procese.

               1.Opatrenia v oblasti klímy

               Zmluvné strany budú spolupracovať na posilnení dialógu a spolupráce v oblasti zmeny klímy s cieľom:

               – do 3 – 4 rokov:

               ·spolupracovať s Moldavskou republikou pri vypracovaní a uplatňovaní dlhodobého politického dokumentu o nízkych emisiách skleníkových plynov, ktorý bude vyjadrovať celohospodársky prístup Európskej zelenej dohody,

               ·pokračovať v spolupráci a pomoci Moldavskej republike v procese preberania cieľov Európskej zelenej dohody,

               ·spolupracovať s občianskou spoločnosťou, mládežou a miestnymi zainteresovanými stranami pri uplatňovaní hľadiska zvýšenia informovanosti o vplyvoch zmeny klímy na spustenie pozitívnych zmien v správaní,

               ·pokračovať v aproximácii právnych predpisov s právnymi predpismi EÚ, ktoré sa týkajú opatrení v oblasti klímy uvedených v dohode o pridružení a v kontexte Energetického spoločenstva,

               ·spolupracovať pri vykonávaní Parížskej dohody,

               ·v rámci opatrení zelenej obnovy po ochorení COVID-19 sa usilovať o to, aby hospodárstvo bolo odolné proti zmene klímy a ekologickejšie a aby sa dosiahli ciele v oblasti životného prostredia a klímy.

               – do 7 rokov:

               ·spolupracovať s Moldavskou republikou pri vypracovaní systému obchodovania s emisiami alebo iných mechanizmov na stanovovanie cien uhlíka,

               ·spolupracovať s Moldavskou republikou pri dosiahnutí klimatickej neutrálnosti jej hospodárstva do roku 2050.

               2.Životné prostredie

               Zmluvné strany budú spolupracovať s cieľom:

               – do 3 – 4 rokov:

               ·pokračovať v aproximácii s právnymi predpismi EÚ o životnom prostredí z hľadiska príslušných politických dokumentov, zákonov a sekundárnej legislatívy, najmä pokiaľ ide o odpadové hospodárstvo, čistenie odpadových vôd, udržateľné hospodárenie s vodami, znečisťovanie životného prostredia priemyslom, chemikálie, ochranu prírody, rozvoj a obhospodarovanie lesa, kvalitu ovzdušia a zmenu klímy,

               ·dokončiť inštitucionálnu reformu v odvetví s cieľom vybudovať zdravú environmentálnu správu, ktorá bude disponovať potrebnými rozpočtovými prostriedkami a zamestnancami na vykonávanie a presadzovanie acquis EÚ v oblasti životného prostredia, vyvinúť a uplatňovať hospodárske nástroje v oblasti životného prostredia,

               ·spolupracovať s Moldavskou republikou pri rozvoji zeleného a obehového hospodárstva a zabezpečení udržateľného manažmentu prírodných zdrojov, a tak prispievať k cieľom Európskej zelenej dohody,

               ·začať postup presadzovania schémy pre environmentálne manažérstvo a audit (EMAS) s cieľom povzbudiť organizácie a verejné inštitúcie, aby zlepšili svoje výsledky v oblastiach životného prostredia a udržateľného rozvoja,

               ·spolupracovať pri vykonávaní mnohostranných environmentálnych dohôd, ktorých zmluvnými stranami sú EÚ a Moldavská republika,

               ·spolupracovať v takých špecifických oblastiach, ako sú urýchlenie obnovy lesa/zalesňovania a udržateľné lesné hospodárstvo, ochrana biodiverzity a náležitá správa chránených území.

               ·spolupracovať s cieľom posilniť hospodárenie s vodami Moldavskej republiky v cezhraničnom kontexte, a to prevzatím najlepších postupov na úrovni EÚ,

               ·spolupracovať pri vykonávaní politík zameraných na zabezpečenie udržateľného hospodárenia s vodami rieky Dnester, a to podľa potreby na úrovni povodia rieky,

               ·umožniť efektívnu sieť občianskej spoločnosti pre otázky životného prostredia so silnými spôsobilosťami účinne sa zapájať do rozhodovacieho procesu,

               ·zabezpečiť efektívne presadzovanie právnych predpisov v oblasti životného prostredia.

               – do 7 rokov:

               ·spolupracovať s Moldavskou republikou pri ďalšom napredovaní k vytvoreniu moderného a konkurencieschopného hospodárstva, ktoré efektívne využíva zdroje, a to v súlade so zásadami rozvoja nízkych emisií obehového hospodárstva a cieľmi Európskej zelenej dohody začlenením environmentálnych záujmov do všetkých odvetví hospodárstva.

               3.Digitálna ekonomika a spoločnosť

               Zmluvné strany budú podľa potreby spolupracovať s cieľom dosiahnuť včasné a úplné uplatňovanie právnych predpisov EÚ uvedených v príslušných prílohách k Dohode o pridružení medzi EÚ a Moldavskou republikou. Zmluvné strany budú ďalej spolupracovať s cieľom posilniť harmonizáciu digitálnych trhov s EÚ a medzi krajinami Východného partnerstva a podporovať príslušné iniciatívy na vnútroštátnej úrovni v Moldavskej republike. Zmluvné strany budú podporovať využívanie bezplatných a otvorených údajov a služieb, ktoré ponúka Vesmírny program EÚ, najmä Galileo, Copernicus a Európska prekryvná služba geostacionárnej navigácie (EGNOS), s významným potenciálom v digitálnom hospodárstve a pri tvorbe politiky založenej na dôkazoch. Zmluvné strany budú spolupracovať s cieľom:

               – do 3 – 4 rokov:

               ·pokračovať v aproximácii moldavských právnych predpisov s právnymi predpismi EÚ v oblasti elektronických komunikácií a infraštruktúry priestorových údajov,

               ·pracovať na prípadnom vzájomnom uznávaní dôveryhodných elektronických služieb s EÚ ako hlavnom výstupe projektu EU4DigitalProject,

               ·vykonávať v Moldavskej republike regionálnu dohodu o roamingu a regionálnu dohodu o frekvenčnom spektre medzi šiestimi krajinami Východného partnerstva.

               ·vykonávať v Moldavskej republike národnú stratégiu rozvoja širokopásmových sietí, a to v súlade s právnymi predpismi a najlepšími postupmi EÚ, najmä pokiaľ ide o bezpečnosť digitálnych infraštruktúr,

               ·podporovať vykonávanie programu elektronickej verejnej správy s dôrazom na cezhraničné elektronické služby pre občanov a podniky ako dôležitý výstup projektu EU4Digital.

               – do 7 rokov:

               ·zlepšiť digitálne hospodárstvo v Moldavskej republike, najmä pokiaľ ide o digitálne zručnosti, vzdelávacie programy v oblasti IKT, využívanie satelitných údajov a služieb, digitálne inovácie a ekosystémy a kybernetickú bezpečnosť pre startupy.

               ·uľahčiť digitálnu správu prostredníctvom štandardizácie priestorových údajov pre digitálnu transformáciu v súlade s najlepšími postupmi EÚ.

               4.Vzdelávanie, výchova, mládež a šport

               Zmluvné strany budú spolupracovať na celkovej modernizácii a kvalite systémov vzdelávania a odbornej prípravy. Táto spolupráca bude zahŕňať činnosti s cieľom:

               ·pokračovať vo vykonávaní reformy vzdelávania s cieľom zvýšiť efektívnosť a dôležitosť poskytovania vzdelávania,

               ·vypracovať a realizovať novú národnú stratégiu vzdelávania „Vzdelávanie 2030“ a jej vykonávací program,

               ·digitalizovať vzdelávací proces, začleniť inovácie a digitalizáciu do všetkých vzdelávacích kontextov,

               ·lepšie prepojiť a začleniť vzdelávanie, výskum a inovácie, aby slúžili hospodárskemu a spoločenskému rozvoju Moldavskej republiky,

               ·podporovať strategický prístup k odbornému vzdelávaniu a odbornej príprave, aby sa zabezpečili ich dostupnosť, kvalita a dôležitosť,

               ·posilniť spoluprácu, budovanie kapacít a mobilitu prostredníctvom programov a iniciatív EÚ a presadzovať aktívne zapojenie Moldavskej republiky do programov Erasmus+ a Európsky zbor solidarity,

               ·zvýšiť kvalitu počiatočnej a ďalšej odbornej prípravy učiteľov a zvýšiť atraktívnosť učiteľského povolania, ako aj zlepšiť kariérny rast učiteľov,

               ·zvýšiť kvalitu vzdelávacieho materiálu vrátane učebníc prispôsobených novým učebným osnovám,

               ·posilniť strategický prístup k politike v oblasti mládeže, zlepšiť výmeny a spoluprácu v oblasti neformálneho vzdelávania,

               ·posilniť inkluzívne vzdelávanie a odbornú prípravu na všetkých úrovniach,

               ·vytvoriť ekosystém celoživotného vzdelávania vrátane funkčného overovania predchádzajúcej odbornej praxe.

               V rámci celkového úsilia o zvýšenie kvality a dôležitosti systému vzdelávania a užšie väzby s trhom práce budú zmluvné strany spolupracovať s cieľom:

               – do 3 – 4 rokov:

               ·pokračovať v prispôsobovaní odborného a univerzitného vzdelávania vrátane oblastí, ako je lekárske vzdelávanie, európskym minimálnym požiadavkám na odbornú prípravu,

               ·reformovať moldavské univerzity, najmä pedagogické, a to tak z hľadiska optimalizácie zdrojov, ako aj z hľadiska dôležitosti a obsahu študijných programov,

               ·upevniť systém kontroly kvality, a to aj prostredníctvom internacionalizácie hodnotenia,

               ·naďalej posilňovať protikorupčné opatrenia vo všetkých oblastiach,

               ·zjednotiť školské OVP a duálne OVP s cieľom zvýšiť dôležitosť a zamestnateľnosť,

               ·uskutočniť úplný rad odbornej prípravy učiteľov podľa nových učebných osnov,

               ·vytvoriť spoľahlivú databázu vzdelávania, aby bolo možné robiť reformy založené na dôkazoch, po ktorých by nasledovalo hodnotenie prijatých opatrení,

               ·aktualizovať politický rámec v oblasti vzdelávania v súlade so zistenými poznatkami,

               ·naďalej zvyšovať inštitucionálne kapacity všetkých príslušných administratívnych orgánov a agentúr zapojených do riadenia vzdelávania.

               Zmluvné strany budú takisto spolupracovať s cieľom:

               ·vymieňať si informácie a osvedčené postupy v oblasti športu a pohybovej aktivity so zameraním na zdravý životný štýl, životné prostredie, spoločenské a vzdelávacie hodnoty športu a na dobrú správu v športe,

               ·pokračovať v spolupráci v rámci každoročného Európskeho týždňa športu.

               5.Verejné zdravie

               Zmluvné strany budú spolupracovať s cieľom:

               ·vypracovať nový politický dokument o oblasti zdravia so zložkou elektronického zdravotníctva s cieľom zlepšiť prístup k zdravotníckym službám a ich kvalitu,

               ·riešiť genderované aspekty zdravia, najmä zvážením zdravotných rizík a ochorení špecifických pre ženy,

               ·vypracovať a realizovať viacročný národný plán inštitucionálneho rozvoja verejného zdravia,

               ·realizovať nový národný program prevencie a kontroly neprenosných ochorení na zníženie záťaže chorobami, na zníženie prevalencie rizikových faktorov a zlepšenie kontroly chorôb podľa Agendy 2030 pre udržateľný rozvoj,

               ·zvýšiť zdravotnú gramotnosť, ktorá umožňuje komunitám a obyvateľstvu osvojiť si zdravší životný štýl,

               ·posilniť spoluprácu v oblasti verejného zdravia, najmä s cieľom zlepšiť pripravenosť na pandémiu a uplatňovanie medzinárodných zdravotných predpisov a posilniť systémy zdravotníctva,

               ·pokračovať v aproximácii právnych predpisov EÚ v oblasti prenosných ochorení a kvality a bezpečnosti ľudských orgánov určených na transplantáciu,

               ·pripraviť a začať vykonávať usmernenia Medzinárodnej konferencie o zosúladení technických požiadaviek na registráciu farmaceutík na humánne použitie.

               6.Hospodársky rozvoj a trhové príležitosti

               Zmluvné strany budú spolupracovať s cieľom podporiť Moldavskú republiku pri vytváraní úplne funkčného trhového hospodárstva a postupnom zosúlaďovaní jej politík s politikami EÚ, a to podľa usmerňujúcich zásad makroekonomickej stability, zdravých verejných financií, silného finančného systému a udržateľnej platobnej bilancie. Táto spolupráca prispeje najmä k dosiahnutiu týchto cieľov:

               ·monitorovať makroekonomický vývoj, rokovať o hlavných politických výzvach a vymieňať si informácie o najlepších postupoch posilnením pravidelného makroekonomického dialógu s cieľom zlepšiť kvalitu tvorby hospodárskych politík,

               ·naďalej posilňovať nezávislosť, regulačné právomoci a kapacity Národnej banky Moldavska a Národnej komisie pre finančné trhy v oblasti politík regulácie vo finančnom sektore a dohľadu nad ním s cieľom zabezpečiť spoľahlivosť finančného sektora,

               ·vymieňať si skúsenosti s EÚ o menovej a devízovej politike vrátane skúseností o medzinárodnej úlohe eura s cieľom ďalej rozvíjať spôsobilosti Moldavskej republiky v týchto oblastiach,

               ·posilniť politiku vlastníctva štátu s cieľom zvýšiť efektívnosť štátom vlastnených podnikov a znížiť fiškálne riziko, odmietnuť otvorenú, a transparentnú privatizáciu podporujúcu hospodársku súťaž v súlade s najlepšími postupmi EÚ,

               ·splniť kritériá na prípadné pripojenie sa k jednotnej oblasti platieb v eurách (SEPA),

               ·zlepšiť inštitucionálne kapacity, efektívnosť, transparentnosť a regulačný rámec hospodárskej súťaže.

               7.Právo obchodných spoločností, účtovníctvo a audit a správa a riadenie spoločností

               Zmluvné strany budú spolupracovať s cieľom pripraviť Moldavskú republiku na vykonávanie práva EÚ a medzinárodných nástrojov uvedených v príslušných prílohách k dohode o pridružení, a to najmä s cieľom:

               ·naďalej aproximovať právne predpisy Moldavskej republiky v oblasti auditu a účtovníctva s nástrojmi EÚ a medzinárodnými nástrojmi uvedenými v prílohe II k dohode o pridružení,

               ·vymieňať si včasné, relevantné a presné informácie o aktuálnom stave existujúcich právnych predpisov a ich súlade s právom EÚ, a to na základe formátu dohodnutého medzi zmluvnými stranami s cieľom vykonávať právo EÚ v súlade s dohodnutým harmonogramom,

               ·určiť oblasti, v ktorých by sa mali poskytovať odborná príprava, budovanie kapacít a odborné znalosti,

               ·pokračovať vo vykonávaní reformy systému inšpektorátov a rôznych orgánov inšpekcie na zvýšenie efektívnosti a zníženie rozsahu korupcie s konečným cieľom zlepšiť podnikateľské prostredie a posilniť presadzovanie práva a noriem.

               ·vybudovať administratívne kapacity štátnych inštitúcií Moldavskej republiky zapojených do vykonávania práva obchodných spoločností, účtovníctva a auditu a správy a riadenia spoločností,

               ·začať rokovania o zriadení registra konečných užívateľov výhod v prípade spoločností,

               ·zdokonaliť regulačný rámec týkajúci sa riešenia platobnej neschopnosti/zatvorenia podnikov.

               8.Zamestnanosť, sociálna politika a rovnaké príležitosti

               Zmluvné strany budú spolupracovať s cieľom zabezpečiť dôstojnú prácu a spravodlivé pracovné podmienky pre všetkých, posilniť rovnaké príležitosti a prístup na trh práce, bojovať proti chudobe a sociálnemu vylúčeniu. Zmluvné strany budú spolupracovať s cieľom zabezpečiť dôstojnú prácu a spravodlivé pracovné podmienky:

               – do 3 – 4 rokov:

               ·dokončiť aproximáciu moldavských právnych predpisov s pracovným právom a právom EÚ v oblasti bezpečnosti a ochrany zdravia pri práci v súlade s harmonogramami dohody o pridružení a zabezpečiť súlad s normami Medzinárodnej organizácie práce (MOP),

               ·zriadiť účinný systém inšpekcie práce ohľadne BOZP a pracovných práv a podmienok a uviesť ho do súladu s normami MOP (právny rámec a spôsobilosť),

               ·navrhnúť prístup k riešeniu nedeklarovanej práce a neformálneho zamestnania,

               ·posilniť kapacity Strediska pre monitorovanie trhu práce,

               ·zabezpečiť účinný sociálny dialóg a kolektívne vyjednávanie.

               – do 7 rokov:

               ·uplatňovať účinné právne predpisy v oblasti práce a BOZP, a to najmä:

               –posilnením administratívnych kapacít a kapacít v oblasti presadzovania práva, predovšetkým inšpektorátov práce a príslušných justičných orgánov,

               –odbornou prípravou sociálnych partnerov a ďalších relevantných zainteresovaných strán, sudcov atď. a zvyšovaním informovanosti,

               ·uplatňovať a monitorovať prístup k riešeniu nedeklarovanej práce a neformálnemu zamestnaniu.

               Posilnenie rovnakých príležitostí a prístupu na trh práce

               – do 3 – 4 rokov:

               ·vypracovať politický prístup na podporu vyššej účasti na trhu práce,

               ·zlepšiť politické prístupy na podporu prechodu mládeže do práce,

               ·posilniť kapacity administratívy a inštitúcií zodpovedných za tvorbu a vykonávanie politiky zamestnanosti a sociálnej politiky, a to najmä služieb zamestnanosti a sociálnych služieb,

               ·zlepšiť rovnaký prístup žien na trh práce a zamerať sa na dosiahnutie rovnosti medzi mužmi a ženami v platenej práci – vrátane primeranej ochrany tehotných pracovníčok a zabezpečenia rodovej rovnosti v prípade platov.

               – do 7 rokov:

               ·posilniť kapacity administratívy a inštitúcií zodpovedných za tvorbu a vykonávanie politiky zamestnanosti a sociálnej politiky, a to najmä služieb zamestnanosti a sociálnych služieb,

               Boj proti chudobe a sociálnemu vylúčeniu

               – do 3 – 4 rokov:

               ·zabezpečiť, aby systém sociálnej ochrany podporoval aktiváciu (účasť na trhu práce), a zabezpečiť primeranosť a udržateľnosť systémov sociálnej pomoci a dôchodkových plánov.

               9.Ochrana spotrebiteľa

               Zmluvné strany budú v záujme prípravy Moldavska na vykonávanie práva EÚ a medzinárodných nástrojov uvedených v príslušnej prílohe k dohode o pridružení spolupracovať s cieľom:

               – do 3 – 4 rokov:

               ·vykonávať viacročný plán inštitucionálneho rozvoja Agentúry na ochranu spotrebiteľa (CPA),

               ·vykonávať viacročný plán inštitucionálneho rozvoja Štátnej agentúry pre bezpečnosť potravín (ANSA),

               ·preskúmať transpozíciu nariadenia (ES) č. 2006/2004 o spolupráci v oblasti ochrany spotrebiteľa s ohľadom na jeho nahradenie nariadením (EÚ) 2017/2394 o spolupráci v oblasti ochrany spotrebiteľa od 17. januára 2020, ktorým sa zaviedli ďalšie minimálne právomoci a požiadavky príslušných orgánov a iné relevantné ustanovenia,

               ·schváliť pridanie smernice 2013/11/EÚ o alternatívnom riešení spotrebiteľských sporov (smernica o alternatívnom riešení spotrebiteľských sporov) do zoznamu acquis EÚ v oblasti spotrebiteľského práva, s ktorým sa má dosiahnuť súlad.

               – do 7 rokov:

               ·zriadiť a aktivovať národný systém, inšpirovaný systémom EÚ na rýchlu výmenu informácií, umožňujúci efektívnu komunikáciu medzi vnútroštátnymi zainteresovanými stranami o nebezpečných nepotravinových spotrebných výrobkoch a ich stiahnutie od používateľov,

               ·na základe posúdenia súladu príslušného vnútroštátneho systému so smernicou o všeobecnej bezpečnosti výrobkov zo strany EÚ zmluvné strany prerokujú možné kroky, ktoré by bolo treba v rámci ich spolupráce dodržiavať,

               ·zriadiť a aktivovať systém výmeny informácií o nebezpečných potravinových spotrebných výrobkoch vychádzajúci z modelového systému EÚ rýchleho varovania pre potraviny a krmivá,

               ·integrovať rôzne miesta kontroly potravinovej bezpečnosti (miesto hraničnej inšpekcie, služby zdravia rastlín a zdravia zvierat a Národné stredisko pre testovanie a certifikáciu plodín a pôdy) do jedného integrovaného a riadeného riadiaco-informačného systému,

               ·ďalej rozvíjať a presadzovať kontrolné postupy analýzy riadenia na základe rizík pre potravinové a nepotravinové výrobky,

               ·pravidelne posudzovať viacročný plán inštitucionálneho rozvoja Agentúry na ochranu spotrebiteľa a v prípade potreby ho revidovať,

               ·pravidelne posudzovať viacročný plán inštitucionálneho rozvoja Štátnej agentúry pre bezpečnosť potravín a v prípade potreby ho revidovať,

               ·ďalej zosúlaďovať sanitárne a rastlinolekárske právne a normatívne rámce Moldavskej republiky s acquis EÚ,

               ·pokračovať v postupnej aproximácii právnych predpisov Moldavskej republiky s príslušnými právnymi predpismi EÚ a medzinárodnými nástrojmi,

               ·podporovať rozvoj nezávislých spotrebiteľských organizácií vrátane spotrebiteľských mimovládnych organizácií, ďalej kontaktov medzi zástupcami spotrebiteľov, ako aj spoluprácu medzi orgánmi a mimovládnymi organizáciami v oblasti ochrany spotrebiteľa.

               ·posilniť administratívne kapacity presadzovania ochrany spotrebiteľa v Moldavskej republike, a to najmä odbornou prípravou vládnych úradníkov a iných zástupcov záujmov spotrebiteľov v oblasti transpozície právnych predpisov EÚ a ich následného vykonávania a presadzovania.

               10.Štatistika

               Zmluvné strany budú spolupracovať s cieľom zabezpečiť súlad národného štatistického systému Moldavskej republiky s právnymi predpismi EÚ o štatistike stanovenými v prehľade Eurostatu o požiadavkách na štatistické informácie, ako aj dodržiavanie Kódexu postupov pre európsku štatistiku, ktorý stanovuje zásady rozvoja, tvorby a šírenia štatistiky v rámci Európskeho štatistického systému. Zmluvné strany budú spolupracovať predovšetkým s cieľom:

               – do 3 – 4 rokov:

               ·zabezpečiť odbornú nezávislosť Národného štatistického úradu a ďalších vnútroštátnych orgánov (zostavovateľov úradnej štatistiky),

               ·vybudovať kapacity Národného štatistického úradu, Národnej banky Moldavska a ďalších vnútroštátnych zostavovateľov úradnej štatistiky,

               ·modernizovať informačno-technologické systémy Národného štatistického úradu a Národnej banky Moldavska. Modernizácia by mala zahŕňať konsolidáciu infraštruktúry IKT (pre Národný štatistický úrad) v rámci existujúceho právneho rámca a zavedenie nových technológií, aktualizovaných metód a metodík do procesu tvorby štatistiky a šírenia štatistických údajov,

               ·ďalej posilniť koordináciu vo vnútroštátnom štatistickom systéme vrátane identifikácie, schvaľovania a formalizácie ostatných vnútroštátnych orgánov (zostavovateľov úradnej štatistiky),

               ·posilniť riadenie kvality v súlade s európskymi normami kvality a pracovať na posilnení kapacít Národného štatistického úradu, pokiaľ ide o zavedenie systému riadenia kvality,

               ·vypracovať usmernenia k systematickému hodnoteniu kvality a podávaniu správ v súlade s európskymi normami kvality,

               ·normalizovať klasifikáciu neodpovedí vo všetkých prieskumoch domácností,

               ·vypracovať plán uplatňovania ustanovení zákona o štatistike týkajúcich sa poskytovania bezplatného prístupu k administratívnym zdrojom údajov na štatistické účely a vytvoriť formálne mechanizmy na odstránenie existujúcich prekážok prístupu k jednotlivým údajom na štatistické účely,

               ·aktualizovať a skvalitniť politiku v oblasti šírenia a komunikácie,

               ·pripraviť a uskutočniť sčítanie obyvateľov, domov a bytov počas celého roka 2020,

               ·ďalej posilniť kapacity odbornej prípravy Národného štatistického úradu vrátane vybudovania Strediska pre ďalšiu odbornú prípravu v štatistike.

               – do 7 rokov:

               ·vypracovať dostatočné a robustné údaje s cieľom umožniť, aby sa Moldavská republika zapojila do európskeho prehľadu výsledkov inovácie,

               ·vykonať sektorové posúdenie špecializovaných štatistických oblastí (najmenej päť) z hľadiska súladu s európskymi štatistickými normami a prispôsobenia tvorby a šírenia údajov podľa odporúčaní,

               ·zlepšiť postupy ochrany údajov v oblasti politiky ochrany dôverných údajov a súvisiace usmernenia v súlade so zákonom o štatistike a normami EÚ.

               11.Daňové a colné záležitosti

               Zmluvné strany budú naďalej spolupracovať v oblasti daňových a colných záležitostí. Spolupráca bude zahŕňať krátkodobú a strednodobú činnosť s cieľom:

               ·pokračovať v právnej aproximácii v colnej oblasti vykonávaním colného zákona z roku 2021 v súlade s Colným kódexom Únie a inými aktmi uvedenými v prílohe XXVI k dohode o pridružení,

               ·vykonať fázu 5 nového počítačového tranzitného systému a pripojiť sa k Dohovoru o spoločnom tranzitnom režime (v súčasnosti má Moldavsko iba postavenie pozorovateľa),

               ·pokračovať v procese vzájomného uznávania schváleného hospodárskeho subjektu (AEO),

               ·zaviesť efektívny systém na monitorovanie dovozu tovaru podliehajúceho spotrebnej dani (alkohol a tabakové výrobky) oslobodeného od platby cla, spotrebnej dane a dane z pridanej hodnoty (DPH). Navrhované opatrenia sa budú vykonávať vyznačením osobitných značiek a znížením stropov kvalifikácie pašovania ako trestného činu, pokiaľ ide o uplatňovanie trestnej zodpovednosti,

               ·zlepšiť kapacity daňovej správy s cieľom vyhnúť sa hromadeniu nedoplatkov, zabezpečiť účinný výber daní a ďalej posilniť boj proti daňovým podvodom a vyhýbaniu sa daňovým povinnostiam,

               ·pokračovať v rozvíjaní spolupráce s Organizáciou pre hospodársku spoluprácu a rozvoj (OECD) a daňovými správami členských štátov EÚ výmenou nových skúseností a trendov v oblasti zdaňovania,

               ·zabezpečiť vykonávanie odporúčaní expertov svetového fóra OECD o transparentnosti a výmene informácií na daňové účely,

               ·zabezpečiť, aby predpisy o bezcolných predajniach boli v úplnom súlade s predpismi EÚ a obmedzovali bezcolný predaj na cestujúcich, ktorí odchádzajú do zahraničia letecky alebo po mori,

               ·posilniť spoluprácu s Európskym úradom pre boj proti podvodom a Európskou prokuratúrou v boji proti pašovaniu cigariet,

               ·preskúmať a posilniť tresty trestného a priestupkového zákona s cieľom zabezpečiť náležitý odstrašujúci účinok pri predchádzaní pašovaniu a daňovým únikom a boji proti nim,

               ·pristúpiť k Protokolu na odstránenie nezákonného obchodu s tabakovými výrobkami Rámcového dohovoru Svetovej zdravotníckej organizácie o kontrole tabaku,

               ·zosúladiť vnútroštátne právne predpisy s ustanoveniami práva EÚ podľa príslušnej prílohy k dohode o pridružení, konkrétne s ustanoveniami týkajúcimi sa dane z pridanej hodnoty a spotrebnej dane:

               Tabakové výrobky

               –postupne zvyšovať spotrebnú daň z tabaku na minimálnu hranicu EÚ v súlade s dohodou o pridružení,

               Spotrebné dane pre alkohol

               –zosúladiť právne predpisy so smernicou EÚ o štruktúre spotrebných daní pre alkohol a alkoholické nápoje, čo zabezpečí zosúladenie so štruktúrou EÚ.

               Zdaňovanie energetických výrobkov a elektriny

               –zosúladiť právne predpisy s ustanoveniami v príslušných prílohách k dohode o pridružení, čo zabezpečí zosúladenie s minimálnou hranicou EÚ.

               12.Politika v oblasti priemyslu a podnikania

               Zmluvné strany budú spolupracovať na ďalšom zlepšovaní podnikateľského a regulačného prostredia v Moldavskej republike s cieľom stimulovať investície a podnikateľskú činnosť všetkých typov podnikov so zameraním na MSP vrátane mikropodnikov. Táto spolupráca bude okrem iného zahŕňať:

               ·prijatie a vykonávanie nového rozvojového programu pre sektor MSP na roky 2021 – 2025, ktorý bude vychádzať z najnovšieho posúdenia iniciatívy „Small Business Act” pre Európu,

               ·posilnenie kapacity Organizácie pre rozvoj malých a stredných podnikov (ODIMM) na vykonávanie programov na podporu MSP,

               ·umožnenie zapojenia Moldavskej republiky do nového programu pre jednotný trh, konkurencieschopnosť a podniky (časti týkajúcej sa konkurencieschopnosti podnikov a malých a stredných podnikov vrátane nadväzujúcich činností v rámci siete Enterprise Europe Network a programu Erasmus pre mladých podnikateľov),

               ·posilnenie podnikateľských združení (vrátane odvetvových združení) s cieľom zlepšiť verejno-súkromný dialóg,

               ·spoluprácu, a to aj s medzinárodnými finančnými inštitúciami, na ďalšom zlepšovaní prístupu MSP k financovaniu,

               ·posilnenie poskytovateľov služieb rozvoja podnikania,

               ·podporu ekologizačných postupov MSP v rámci ich pracovných procesov, pokiaľ ide o efektívnosť zdrojov a udržateľné hospodárstvo,

               ·stimuly na vypracúvanie programov a nástrojov na zvýšenie konkurencieschopnosti MSP, a to na základe koncepcie inteligentnej špecializácie národného a regionálneho rozvoja,

               ·uľahčenie transferu technológií a zlepšenie vedomostí, spôsobilostí a pripravenosti MSP v záujme implementácie inovácií,

               ·podporu digitálnej transformácie súkromného sektora uľahčením digitálnej gramotnosti, stimulovaním automatizácie a využívaním umelej inteligencie,

               ·posilnenie sociálneho podnikania, najmä vo vidieckych oblastiach, ako uskutočniteľnej podnikateľskej koncepcie pre moldavské MSP s cieľom znížiť sociálnu nerovnosť, vytvárať pracovné miesta a uľahčiť prístup znevýhodnených skupín k hospodárskym príležitostiam,

               ·spoluprácu s Moldavskou republikou a jej podporu, pokiaľ ide o prijímanie účinných opatrení založených na dôkazoch na podporu moldavských MSP a zamestnancov počas pandémie COVID-19 a vo fáze obnovy po ochorení COVID-19.

               13.Poľnohospodárstvo a rozvoj vidieka

               Zmluvné strany budú spolupracovať v oblasti politiky a aproximácie právnych predpisov so spoločnou poľnohospodárskou politikou EÚ (SPP), a to najmä:

               ·podporovať modernizáciu poľnohospodárstva a rozvoj odvetví s pridanou hodnotou a vývozným potenciálom pri súčasnom zabezpečení prenosu vedomostí poľnohospodárom,

               ·zabezpečovať udržateľný manažment prírodných zdrojov najmä pôsobením proti erózii pôdy, podporou ekologického poľnohospodárstva a vykonávaním opatrení súvisiacich s klímou,

               ·znižovať zraniteľnosť poľnohospodárskeho odvetvia v súvislosti s klimatickými rizikami,

               ·zlepšovať kvalitu života vo vidieckych oblastiach, a to aj diverzifikáciou hospodárskych činností vo vidieckych oblastiach a rozvojom agroturistiky,

               ·ďalej rozvíjať prístup LEADER a rozšíriť spoluprácu s miestnymi akčnými skupinami, začleňovať ju do vnútroštátnych politík rozvoja vidieka,

               ·rozvíjať, podporovať a vykonávať odvetvové programy pre osobitné poľnohospodárske subsektory,

               ·rozvíjať kapacity ústrednej a miestnej správy v oblasti politík rozvoja vidieka,

               ·posilňovať kapacitu Agentúry pre zasahovanie a platby v poľnohospodárstve s cieľom zabezpečiť transparentnosť, efektívnosť a predvídateľnosť vyplatenej štátnej pomoci,

               ·vypracúvať a vykonávať program NARDS 2020+.

               14.Rybárstvo a námorná politika

               Zmluvné strany budú spolupracovať s cieľom:

               – do 3 – 4 rokov:

               ·podporovať integrovaný prístup k vodným, morským a námorným záležitostiam zriadením medzirezortného koordinačného mechanizmu pre námorné záležitosti zloženého z príslušných ministerstiev a útvarov, ktorý by riadil činnosť pri vykonávaní Spoločného námorného programu v oblasti Čierneho mora a pri vykonávaní stratégie EÚ pre podunajskú oblasť, a vytvoriť medzi nimi príslušné synergické účinky,

               ·aktívne prispievať k realizácii Spoločného námorného programu v oblasti Čierneho mora, podporovať identifikáciu financovateľných projektov a zúčastňovať sa na pravidelných zasadnutiach jej riadiacej skupiny,

               ·zlepšiť dvojstrannú a mnohostrannú spoluprácu a podporovať činnosť v rámci Všeobecnej rybárskej komisie pre Stredozemné more (GFCM) s cieľom dosiahnuť ďalší pokrok týkajúci sa udržateľnosti rybárstva a plnenia medzinárodných záväzkov v oblasti rybárstva a akvakultúry,

               ·podporiť uplatňovanie vyhlásenia ministrov z roku 2018 v Sofii o udržateľnosti rybárstva a udržateľnom rozvoji akvakultúry v oblasti Čierneho mora, ako aj novej stratégie GFCM 2030,

               ·zintenzívniť technickú a vedeckú spoluprácu v rámci akvakultúrnych fór GFCM, najmä akvakultúrnych centier v oblasti Čierneho mora, s cieľom posilniť udržateľný rozvoj akvakultúry,

               ·zabezpečiť, aby sa plavidlá zaradené na zoznam nezákonného, nenahláseného a neregulovaného (NNN) rybolovu v regionálnych organizáciách pre riadenie rybárstva neregistrovali v štátnom registri lodí Moldavskej republiky,

               ·zabezpečiť, aby sa všetky plavidlá zapojené do rybolovu a činností súvisiacich s rybolovom vrátane lovu, spracúvania, dodávania alebo prepravy rýb považovali za rybárske plavidlá a aby už neboli registrované pod vlajkou Moldavskej republiky. Pojem „rybárske plavidlo“ ustanovený v moldavských vnútroštátnych právnych predpisoch by mal byť v tomto kontexte v súlade s medzinárodnými nástrojmi týkajúcimi sa rybolovu,

               ·aktívne spolupracovať v boji proti NNN rybolovu.

               – do 7 rokov:

               ·podporovať udržateľný manažment zdrojov akvakultúry a napredovať v zbere údajov o akvakultúre,

               ·zlepšiť efektívnosť trhov pomocou obchodných noriem a vysledovateľnosť produktov rybolovu,

               ·ďalej vykonávať Spoločný námorný program v oblasti Čierneho mora a jeho aktualizácie prostredníctvom konkrétnych projektov a politických záväzkov v oblasti udržateľného modrého hospodárstva na vnútroštátnej aj regionálnej úrovni.

               15.Energetika

               Zmluvné strany budú pokračovať v úzkej spolupráci pri dosahovaní zlepšenej energetickej bezpečnosti Moldavska, a to aj prostredníctvom zvýšenej energetickej efektívnosti a diverzifikácie dodávateľských trás a zdrojov energetických nosičov. Spoločným cieľom je aj naďalej vytvorenie konkurenčného a transparentného trhu s energiou v Moldavskej republike a jeho integrácia do trhu s energiou EÚ, a to postupnou aproximáciou so zákonmi EÚ o energii. Moldavská republika bude uprednostňovať obnoviteľnú energiu a energetickú efektívnosť ako základ pre transformáciu na čistú energiu, ktorá by bola prijateľná z hľadiska životného prostredia, a to v súlade s cieľom EÚ dosiahnuť do roku 2050 klimatickú neutralitu. Zmluvné strany budú spolupracovať najmä s cieľom:

               Energetická bezpečnosť

               ·zlepšiť energetickú bezpečnosť zvýšenou diverzifikáciou dodávateľských trás a zdrojov energetických nosičov, ako sú ďalší rozvoj miestnych OZE, ako aj dobudovanie a posilnenie energetických prepojení s EÚ. Najmä:

               –umožniť plné využívanie nedávno dokončeného plynovodu Ungheni-Kišiňov na trhu s plynom, a to zabezpečením riadneho uplatňovania súvisiacich právnych ustanovení v primárnej a sekundárnej legislatíve vrátane plynárenských sieťových predpisov s cieľom umožniť ďalšie dodávky na konkurenčnom základe a zvýšenú prepojenosť s EÚ,

               –dokončiť prepojenie s rumunskou elektrizačnou sústavou s cieľom diverzifikovať dodávanie elektrickej energie do Moldavskej republiky.

                  – do 3 – 4 rokov:

               Integrácia trhov s energiou

               ·pokračovať v prijímaní krokov smerom k integrácii trhu s energiou Moldavskej republiky do trhu EÚ,

               ·postupne zvyšovať aproximáciu právnych predpisov Moldavskej republiky o energii s právom EÚ, a to v súlade s (revidovanou) prílohou VIII k dohode o pridružení a záväzkami vyplývajúcimi zo Zmluvy o Energetickom spoločenstve,

               ·v plnej miere realizovať tretí energetický balík. Preto čo najskôr dokončiť rozčlenenie v odvetví elektrickej energie a plynu v súlade so záväzkami Zmluvy o Energetickom spoločenstve a v úzkej porade so sekretariátom Energetického spoločenstva s cieľom pokročiť v liberalizácii trhu, umožniť skutočný prístup tretích strán a otvorenie trhu a zabezpečiť nezávislosť, ako aj zodpovednosť národného regulačného orgánu za zabezpečenie transparentného a stabilného regulačného prostredia,

               ·zvýšiť transparentnosť v odvetví elektrickej energie s cieľom vytvoriť príťažlivú a stabilnú investičnú klímu, a to vyriešením inštitucionálnych, právnych, fiškálnych a iných podmienok.

               Energetická efektívnosť, energia z obnoviteľných zdrojov – prechod na čistú energiu

               ·zlepšiť energetickú účinnosť vo všeobecnosti, ale s prednosťou v stavebníctve,

               ·zvýšiť podiel obnoviteľných zdrojov v energetike a zároveň zabezpečiť, aby dodávky energie boli stále bezpečné a cenovo dostupné pre spotrebiteľov a podniky. Aby sa tak stalo, je nevyhnutné, aby bol trh s energiou úplne integrovaný, prepojený a postupne digitalizovaný,

               ·na základe zákona o podpore využívania energie z obnoviteľných zdrojov vypracovať systémy podpory, administratívne pravidlá a ďalšie opatrenia na podporu väčšieho využívania obnoviteľných zdrojov energie a zároveň zabezpečiť, aby dodávky energie boli stále bezpečné a cenovo dostupné pre spotrebiteľov a podniky,

               ·vytvoriť napomáhajúci a stabilný trhovo orientovaný investičný rámec na zvýšenie investícií do obnoviteľnej energie s využitím najlepších postupov EÚ,

               ·zabezpečiť dekarbonizáciu pri najnižších možných nákladoch prostredníctvom inteligentnej integrácie obnoviteľných zdrojov energie, energetickej efektívnosti a ďalších udržateľných riešení v odvetviach.

               Jadrová bezpečnosť

                  – do 7 rokov

               ·spolupracovať v oblasti bezpečného nakladania s rádioaktívnym odpadom v Moldavskej republike, a to podporou vykonávania národnej stratégie nakladania s rádioaktívnym odpadom z roku 2017.

               16.Doprava

               Zmluvné strany budú spolupracovať pri zabezpečení ďalšieho uplatňovania právnych predpisov EÚ uvedených v prílohách k dohode o pridružení a pri podpore Moldavskej republiky so zameraním na prepojenosť, bezpečnosť cestnej premávky a udržateľné dopravné systémy. Táto spolupráca bude zahŕňať činnosti s cieľom:

               – v oblasti prepojenosti

               ·uplatňovať ustanovenia Spoločnej leteckej dohody medzi EÚ a Moldavskou republikou, ktorá má potenciál posilniť cestovný ruch, a tým aj hospodársky rozvoj krajiny,

               ·spolupracovať s Moldavskou republikou pri príprave a vykonávaní nového národného dokumentu o politike v oblasti dopravy (mobility), vrátane národného dokumentu o námornej politike,

               ·zlepšiť bezpečnosť, ochranu a normy morského životného prostredia, čo by viedlo k zlepšenej činnosti vlajkového štátu Moldavskej republiky podľa Parížskeho memoranda o porozumení o štátnej prístavnej kontrole,

               ·spolupracovať s Moldavskou republikou pri reforme jej odvetvia vnútrozemskej vodnej dopravy, a to aj prostredníctvom budovania kapacít a inštitúcií,

               ·realizovať projekty infraštruktúry identifikované rozšírením orientačnej základnej siete TEN-T a zahrnuté do orientačného akčného plánu Komisie pre investície do siete TEN-T z januára 2019. Realizácia prioritných projektov uvedených v akčnom pláne by mala viesť k dokončeniu orientačnej základnej siete TEN-T do roku 2030, čo povedie k lepším, efektívnejším a bezpečnejším dopravným spojeniam medzi EÚ a Moldavskou republikou. Zvážiť ďalšie rozpracovanie úlohy premostenia úmoria Čierneho mora z hľadiska prepojenosti.

               – v oblasti bezpečnosti cestnej premávky

               ·zlepšiť súčasný systém zberu údajov o bezpečnosti cestnej premávky v Moldavskej republike vytvorením národnej databázy bezpečnosti cestnej premávky, ktorá by mohla slúžiť ako základ pre lepšie prispôsobenú politiku bezpečnosti cestnej premávky (politika bezpečnosti cestnej premávky a vykonávacie plánovacie dokumenty).

               – v oblasti udržateľných dopravných systémov

               ·reformovať odvetvie železníc s cieľom mať konkurencieschopné, spoľahlivé a bezpečné železničné služby, ktoré by mohli pomôcť presunúť nákladnú dopravu z ciest na koľajnice, a tak prispieť k udržateľnému odvetviu dopravy,

               ·zlepšiť mestskú mobilitu vzhľadom na dekarbonizáciu odvetvia dopravy a rozvinúť užšiu spoluprácu v oblasti plánovania udržateľnej mestskej mobility,

               ·spoločne vykonávať kampane zamerané na verejnosť a na zvyšovanie informovanosti občanov o alternatívnych spôsoboch mobility v mestách, ako sú cyklistika a verejná doprava, s cieľom znížiť znečistenie a dopravné zápchy,

               ·podporovať zavádzanie energeticky efektívnych vozidiel s cieľom znížiť znečistenie a zlepšiť environmentálnu výkonnosť odvetvia dopravy,

               ·členské štáty EÚ by mali zvážiť možnosť postupného otvorenia trhu cestnej dopravy na základe pokroku, ktorý Moldavská republika dosiahla v transpozícii relevantného acquis EÚ.

               17.Cestovný ruch

               Zmluvné strany budú spolupracovať s cieľom posilniť rozvoj konkurencieschopného a udržateľného odvetvia cestovného ruchu ako faktora vytvárajúceho hospodársky rast a zamestnanosť.

               18.Regionálny rozvoj

               Zmluvné strany budú spolupracovať pri regionálnom rozvoji v Moldavskej republike, pričom sa budú usilovať o hospodársku, sociálnu a územnú súdržnosť s EÚ. Osobitná pozornosť sa bude venovať zvyšovaniu konkurencieschopnosti a udržateľného rozvoja regiónov, znižovaniu rozdielov a zlepšovaniu kvality života občanov, využívaniu možností spolupráce a zameraniu na rozvoj a vykonávanie stratégie inteligentnej špecializácie, vykonávanie makroregionálnej stratégie EÚ pre podunajskú oblasť a spolupráce v rámci nadnárodných a cezhraničných programov EÚ s členskými štátmi.

               Zmluvné strany budú spolupracovať s cieľom:

                  – do 3 – 4 rokov:

               ·ďalej zvýšiť zapojenie Moldavskej republiky do stratégie EÚ pre podunajskú oblasť s cieľom uplatniť výhody z výmeny skúseností a najlepšieho postupu so zúčastnenými regiónmi z členských štátov EÚ,

               ·vybudovať primerané kapacity na vnútroštátnej/regionálnej/miestnej úrovni s cieľom zapájať sa do všetkých programov cezhraničnej spolupráce,

               ·aktívne sa podieľať na rozvoji programov cezhraničnej spolupráce Interreg NEXT na roky 2021 – 2027 (program pre Rumunsko/Moldavskú republiku a oblasť Čierneho mora) a programu Interreg Danube na roky 2021 – 2027 vrátane posilnenia kapacít potrebných riadiacich a kontrolných štruktúr,

               ·pokračovať vo vykonávaní programov cezhraničnej spolupráce nástroja ENI na roky 2014 – 2020 a nadchádzajúceho programovania cezhraničnej spolupráce na roky 2021 – 2027 (spoločný operačný program pre Rumunsko/Moldavskú republiku a spoločný operačný program pre oblasť Čierneho mora) a programu nadnárodnej spolupráce Interreg V-B Dunaj,

               ·pokračovať v práci na stratégii inteligentnej špecializácie (platforma S3) a dokončiť v roku 2020 proces podnikateľského objavovania, uplatňovať platformu S3 v príslušných oblastiach politiky na určovanie investičných rozhodnutí v oblasti výskumu a inovácií, ďalej investovať do budovania kapacít a riadenia stratégie, najmä prostredníctvom vytvorenia medzirezortného koordinačného mechanizmu a riadneho vykonávacieho rámca.

                  – do 7 rokov

               ·vypracovať nový politický dokument regionálneho rozvoja naprieč celým územím krajiny s cieľom podporovať vyrovnanejší rast krajiny ako celku,

               ·zmluvné strany budú spolupracovať s cieľom využívať možnosti priorít platformy S3 pri dosahovaní vnútroštátnych cieľov stanovených v politikách na podporu rozvoja miest, podnikania, ľudského kapitálu, rozvoja nových zručností, inovácií (podnikania), výskumu a vývoja, hospodárskej a priemyselnej politiky, a to vzhľadom na to, že sa približuje k praxi zavedenej v európskych členských štátoch. Priority S3 sú založené na dôkazoch a pochádzajú z participatívneho procesu, ktorý riadi príslušný útvar Komisie – Spoločné výskumné centrum. Uplatňovať priority platformy S3 v relevantných oblastiach politiky, najmä vo vnútroštátnej regionálnej politike, v politike výskumu a inovácií a najmä pri programovaní fondov Nástroja susedstva a rozvojovej a medzinárodnej spolupráce – Globálna Európa. Monitorovať vykonávanie stratégie a pravidelne revidovať proces podnikateľského objavovania. Zapojiť sa do spolupráce s príslušnými členskými štátmi EÚ a krajinami Východného partnerstva týkajúcej sa priorít platformy S3 s cieľom podporovať rozvoj a modernizáciu obchodných a nadnárodných hodnotových reťazcov. Pripojiť sa k platforme S3 s cieľom upevniť a prehĺbiť skúsenosti,

               ·zmluvné strany budú spolupracovať pri vytváraní podmienok pre základnú infraštruktúru s cieľom zvýšiť úroveň súkromných investícií do hospodárstva, ako aj rozvíjať podnikanie na regionálnej úrovni,

               ·zaviesť úplné riadenie, ktoré zabezpečí uplatňovanie platformy S3, ako základ na stanovenie investičných rozhodnutí do oblasti výskumu a inovácií s cieľom zvýšiť inovačný potenciál regiónov a celej krajiny, pravidelne skúmať stratégiu inteligentnej špecializácie a jej vykonávanie, aktualizovať stratégiu aspoň každých päť rokov alebo skôr, keď si to okolnosti vyžadujú,

               ·zvýšiť zapojenie zainteresovaných strán a občianskej spoločnosti do rozhodovacích procesov, a to uplatňovaním Európskeho kódexu správania pre partnerstvo, a upevniť partnerstvo medzi všetkými stranami,

               ·posilniť inštitucionálne a prevádzkové kapacity vnútroštátnych, regionálnych a miestnych inštitúcií v oblasti regionálneho rozvoja vrátane práce na rozvoji účinného systému viacúrovňového riadenia a jasného rozdelenia právomocí.

               19.Civilná ochrana

               Zmluvné strany budú spolupracovať pri ďalšom posilnení spolupráce medzi EÚ a Moldavskou republikou pri predchádzaní katastrofám, pripravenosti a reakcii na ne s cieľom:

               Predchádzanie

               ·posilniť integrovaný prístup k riadeniu rizika katastrof, zahŕňajúci viaceré nebezpečenstvá a viaceré zainteresované strany,

               ·posilniť väzby medzi znížením rizika katastrof a odolnosťou proti zmene klímy a adaptáciou na zmenu klímy,

               ·posilniť systém prognózovania a včasného varovania zahŕňajúci viaceré nebezpečenstvá a viaceré zainteresované strany, ako aj mechanizmy na predchádzanie katastrofám a núdzovú komunikáciu,

               ·zvýšiť pochopenie rizík podporou zberu a výmeny východiskových údajov o stratách a škodách.

               Pripravenosť

               ·zvýšiť pripravenosť na katastrofy pre účinnú reakciu prostredníctvom výmen odborných znalostí a najlepších postupov, odbornej prípravy, cvičení a iných iniciatív na budovanie schopností,

               ·prepojiť budovanie schopností s nedostatkami kapacity reakcie,

               ·podporovať účinné využívanie systémov včasného varovania,

               ·ďalej posilniť prepojenia medzi vedeckou obcou a operačnou oblasťou, ako aj prijímateľmi rozhodnutí s cieľom riešiť nedostatky v oblastiach riadenia rizika katastrof a technológií,

               ·rozšíriť informovanosť obyvateľstva v oblasti rizika katastrof o skryté riziká katastrof.

               Reakcia

               ·zabezpečiť účinnú nepretržitú komunikáciu vrátane výmeny včasných varovaní a informácií o rozsiahlych ohrozeniach zasahujúcich EÚ a Moldavskú republiku, ako aj tretie krajiny, v súvislosti s ktorými sa niektorá zo zmluvných strán podieľa na reakcii na katastrofy,

               ·uľahčiť vzájomnú a regionálnu pomoc, najmä prostredníctvom mechanizmu Únie v oblasti civilnej ochrany, v prípade závažných núdzových situácií, a to podľa potreby a v rámci dostupnosti dostatočných zdrojov,

               ·podporovať uplatňovanie právnych predpisov na podporu danej krajiny,

               ·podporovať účinnú medziinštitucionálnu koordináciu a medziodvetvové prepojenia s cieľom uľahčiť medzinárodnú pomoc pri operáciách v rámci reakcie na katastrofy;

               ·ďalej posilniť kapacity na prijímanie a poskytovanie medzinárodnej pomoci.

               20.Výskum a inovácie

               Zmluvné strany budú spolupracovať s cieľom:

                  – do 3 – 4 rokov:

               ·realizovať Strategický výskumný a inovačný program pre oblasť Čierneho mora, regionálny program s prvkami pre synergický účinok v oblasti Čierneho mora,

               ·zvýšiť objem financií z verejného rozpočtu pre verejné výskumné a inovačné subjekty a stimulovať prilákanie súkromných zdrojov,

               ·vykonávať inštitucionálne hodnotenie organizácií v oblasti výskumu a inovácií uvedené v Kódexe vedy a inovácií, po ktorom nasleduje sústredenie zdrojov do vykonávajúcich organizácií v oblasti výskumu a inovácií;

               ·využiť úplný potenciál Národného programu pre výskum a inovácie na roky 2020 – 2023,

               ·posilniť účasť vedeckej komunity/výskumných subjektov na programe Horizont Európa,

               ·uplatňovať medzinárodné normy na účely posúdenia výskumných projektov a dôležitých vedeckých iniciatív, zapojiť zahraničných expertov do preskúmania a posudzovania návrhov projektov.

                  – do 7 rokov:

               ·vykonávať Dohodu medzi Európskou úniou a Moldavskou republikou o účasti Moldavskej republiky na programe Únie Horizont Európa – rámcový program pre výskum a inovácie,

               ·zvýšiť konkurencieschopnosť moldavského hospodárstva prostredníctvom inovácií, podporovať výkonnosť hospodárskych subjektov, prechod z konkurencieschopnosti založenej na nákladoch na konkurencieschopnosť založenú na inováciách,

               ·posilniť úlohu a postavenie vnútroštátneho výskumno-inovačného systému ako zdroja rozvoja a blahobytu podporujúceho excelentnosť v oblasti výskumu v kontexte priorít EVP,

               ·vybudovať vysokovýkonné výskumné organizácie schopné stať sa subjektmi z regiónu,

               ·zabezpečiť úzku a systematickú spoluprácu výskumných inštitúcií z Moldavskej republiky a vedecko-akademického prostredia so súkromným a hospodárskym prostredím, a to na základe vzájomného prospechu,

               ·nadviazať spoluprácu medzi prijímateľmi rozhodnutí (ústredné, miestne orgány) a výskumnou komunitou a inovačnými inštitúciami,

               ·vytvoriť kritické množstvo výskumných pracovníkov potrebné na transformáciu oblastí výskumu a inovácií na faktor hospodárskeho rastu, venovať pozornosť zapojeniu mladých ľudí do vedeckých činností, ako aj zlepšovaniu imidžu výskumníka v spoločnosti,

               ·zamerať podstatnú časť výskumných a inovačných činností na spoločenské problémy s cieľom rozvíjať schopnosť verejného systému v oblasti výskumu a inovácií, a tak identifikovať lokálne potreby spoločnosti a reagovať na ne, ako aj na súčasné výzvy v globálnom meradle.

               21.Kultúra, audiovizuálna politika a médiá

               Kultúra

               Zmluvné strany budú spolupracovať s cieľom:

               ·podporovať vykonávanie Dohovoru UNESCO o ochrane a podpore rozmanitosti kultúrnych prejavov z roku 2005,

               ·spolupracovať pri tvorbe inkluzívnej kultúrnej politiky v Moldavskej republike a pri ochrane a zhodnocovaní kultúrneho a prírodného dedičstva v záujme podpory sociálno-ekonomického rozvoja,

               ·posilniť kultúrne spojenie Moldavskej republiky s diaspórou,

               ·zvýšiť zapojenie subjektov kultúrneho a kreatívneho priemyslu Moldavskej republiky do programov kultúrnej/audiovizuálnej spolupráce, najmä do programu Kreatívna Európa.

               Audiovizuálna politika a médiá

               ·prijať sekundárnu legislatívu v rámci kódexu audiovizuálnych mediálnych služieb Moldavskej republiky a zabezpečiť jej úplné a účinné uplatňovanie,

               ·zabezpečiť účinnú a spravodlivú hospodársku súťaž v odvetví reklamy,

               ·zabezpečiť účinné uplatňovanie kódexu audiovizuálnych mediálnych služieb Moldavskej republiky s cieľom riešiť koncentráciu mediálneho vlastníctva podľa najlepších postupov EÚ,

               ·vykonať partnerské preskúmanie Audiovizuálnej rady,

               ·zabezpečiť úplne transparentné a participatívne postupy v prípade zmeny audiovizuálnych právnych predpisov vrátane transpozície európskych noriem,

               ·zabezpečiť nepretržitý dialóg o audiovizuálnej politike a uplatniteľných medzinárodných normách,

               ·spolupracovať pri boji proti nenávistným prejavom, rasizmu a xenofóbii v audiovizuálnej a mediálnej oblasti,

               ·realizovať proces digitalizácie.

               22.Informovanie verejnosti a zviditeľňovanie

               Zmluvné strany budú spolupracovať s cieľom:

               ·zabezpečiť dobre podloženú a cielenú komunikáciu o príležitostiach a konkrétnych prínosoch Dohody o pridružení medzi EÚ a Moldavskou republikou so zameraním na DCFTA,

               ·zabezpečiť zodpovedajúce zviditeľňovanie všetkých projektov a programov EÚ a ich vplyvu, a to prostredníctvom práce s médiami, občianskou spoločnosťou a podnikateľskými kruhmi na miestnej, regionálnej a národnej úrovni,

               ·uskutočniť komunikačné kampane zamerané na stimuláciu a udržanie záujmu spoločnosti o program transformačných reforiem, ktorý podporuje dohoda o pridružení,

               ·posilniť spoluprácu pri strategickej komunikácii s cieľom upevniť odolnosť štátu a spoločnosti proti dezinformáciám, podporovať najmä budovanie inštitucionálnych kapacít pri riešení negatívnych vplyvov neúmyselne nepravdivých informácií a dezinformácií, najmä v online priestore, a uľahčovaných technológiami umelej inteligencie a zameraných na oklamanie širokej verejnosti, pričom sú významnou hrozbou pre demokratické politické procesy a procesy tvorby politík, ohrozujú zdravie, bezpečnosť a životné prostredie občanov a narušujú aj dôveru vo verejné inštitúcie,

               ·rozšíriť a diverzifikovať rámec praktickej spolupráce s cieľom zahrnúť aktérov občianskej spoločnosti a ďalších relevantných aktérov a inštitúcie.

               V. Obchod a záležitosti súvisiace s obchodom (prehĺbená a komplexná zóna voľného obchodu)

               Zmluvné strany budú pokračovať v prehlbovaní integrácie na základe dohody o pridružení a prehĺbenej a komplexnej zóny voľného obchodu (DCFTA). Účinné vykonávanie dohody o pridružení a jej prehĺbenej a komplexnej zóny voľného obchodu spojené so širším procesom regulačnej aproximácie a súvisiacich potrebných reforiem prispieva k vytvoreniu podmienok pre posilnené hospodárske a obchodné vzťahy s EÚ, ktoré vedú k ďalšej postupnej hospodárskej integrácii Moldavskej republiky do vnútorného trhu Európskej únie, ako sa predpokladá v dohode o pridružení. Zmluvné strany konkrétnejšie pokročia vo vykonávaní hlavy V dohody o pridružení („Obchod a záležitosti súvisiace s obchodom“) a jej príloh, ktoré sa pravidelne aktualizujú, aby vyjadrovali najnovšie acquis EÚ, a menia sa v rámci preskúmania počas tretieho roka stanoveného v článku 147 dohody o pridružení (dohodnuté v januári 2020
                  6
               ).

               Zmluvné strany uznávajú prínosy DCFTA pri posilňovaní obchodných vzťahov medzi týmito dvoma zmluvnými stranami preukázané výrazným nárastom moldavského obchodu s EÚ, ktorý v roku 2020 predstavoval 53 % celkového obchodu Moldavskej republiky, a budú sa usilovať o ďalšie upevnenie obchodných tokov založených na zvýšenej legislatívnej a regulačnej aproximácii.

               Zmluvné strany si uvedomujú, že sa ešte nedosiahol plný potenciál tejto dohody, najmä pokiaľ ide o povolenie prístupu na trh. Prioritou je preto rozšírenie kategórií výrobkov živočíšneho pôvodu vyvážaných Moldavskou republikou na trh EÚ, počnúc hydinovým mäsom a vajcami triedy B.

               Pokiaľ ide napr. o liberalizáciu prístupu na trh z moldavskej strany v súlade s prílohou XV-D k dohode o pridružení, táto sa bude v prípade niektorých výrobkov realizovať postupne do roku 2024. Obe zmluvné strany budú pravidelne spolupracovať, a to aj prostredníctvom dvojstranných štruktúr zriadených v rámci Dohody o pridružení medzi EÚ a Moldavskom, ako aj podľa mnohostranných rámcov, a vymieňať si informácie o akomkoľvek aspekte týkajúcom sa vykonávania dohody o pridružení/DCFTA, okrem iného vrátane štatistiky, používania colných kvót a účinného uplatňovania mechanizmu proti obchádzaniu. V tejto súvislosti, a to v rámci dodatočnej liberalizácie prístupu na trh povolenej dohodou o pridružení, zmluvné strany vítajú rozhodnutie Výboru pre pridruženie EÚ a Moldavska v zložení pre otázky obchodu o zvýšení colných kvót a prahových hodnôt proti obchádzaniu v súvislosti s určitými poľnohospodárskymi výrobkami.

               Pokiaľ ide o aproximáciu právnych predpisov, zmluvné strany budú spolupracovať pri dosiahnutí zblíženia s právnymi predpismi EÚ a medzinárodnými najlepšími postupmi, ako sa uvádza v príslušných kapitolách a prílohách k hlave V dohody o pridružení/DCFTA. Moldavská republika bude naďalej posilňovať vnútroštátny inštitucionálny rámec s cieľom zabezpečiť nezávislé vykonávanie, presadzovanie a monitorovanie nových právnych predpisov prijatých v každej relevantnej oblasti a považovať to za vysokú prioritu.

               Moldavská republika bude pravidelne informovať EÚ o aktuálnom stave aproximácie právnych predpisov prostredníctvom špecializovaných podvýborov a v rámci výročného zasadnutia Výboru pre pridruženie v zložení pre otázky obchodu. Tieto orgány zriadené dohodou o pridružení budú pravidelne monitorovať a posudzovať konkrétny pokrok v každej príslušnej oblasti v porovnaní s vykonávacími harmonogramami, ktoré sú uvedené v príslušných kapitolách a prílohách dohody o pridružení. V prípade potreby a po dohode oboch zmluvných strán poskytne EÚ pomoc a odborné znalosti s cieľom pomôcť moldavským orgánom v tomto procese.

               Za prioritu sa považuje práca v týchto oblastiach súvisiacich s obchodom, ako sú obsiahnuté v príslušných kapitolách hlavy V dohody o pridružení:

               ·Technické predpisy, normalizácia a súvisiaca infraštruktúra

               Zmluvné strany budú spolupracovať s cieľom dosiahnuť súlad s technickými predpismi EÚ, ako aj s úpravou EÚ v oblasti normalizácie, metrológie, akreditácie, postupov posudzovania zhody a systému dohľadu nad trhom, a to v rámci lehôt a v súlade s požiadavkami stanovenými v kapitole 3 a príslušných prílohách. Zmluvné strany budú spolupracovať na vypracovaní posúdenia nedostatkov, pokiaľ ide o kapacity moldavských orgánov a príslušných verejných orgánov v súvislosti s odvetviami orientovanými na vývoz.

               ·Sanitárne a rastlinolekárske opatrenia

               Zmluvné strany budú spolupracovať pri zladení sanitárnych a rastlinolekárskych noriem pre potraviny, krmivá, zdravie rastlín a zdravie a dobré životné podmienky zvierat v Moldavskej republike s právnymi predpismi a praxou EÚ, a to v rámci lehôt a v súlade s požiadavkami stanovenými v kapitole 4 a príslušných prílohách. Štátna agentúra pre bezpečnosť potravín by mala zabezpečovať riadne presadzovanie a vykonávanie týchto ustanovení. Proces získavania licencií pre moldavské výrobky na vývoz do Únie pokračuje, najmä pokiaľ ide o hydinové mäso a vajcia triedy B, pričom tento proces výrazne pokročil a v priebehu roka 2021 viedol k prístupu na trh v prípade mliečnych výrobkov. Zmluvné strany okrem toho uznávajú splnenie konkrétnych cieľov uľahčujúcich obchod s poľnohospodárskymi a potravinovými výrobkami v prospech spotrebiteľov a priemyslu na oboch stranách hranice a zaväzujú sa pokračovať v tejto spolupráci.

               Spolupráca medzi zmluvnými stranami sa bude týkať:

               – do 3 – 4 rokov:

               ·ďalej zlepšovať infraštruktúru a súvisiace kapacity potrebné na vykonávanie právnych predpisov, najmä v oblastiach zdravia zvierat, zdravia rastlín, laboratórií plniacich úlohy na úseku bezpečnosti potravín a hraničných inšpekčných staníc, a to v súlade s požiadavkami EÚ,

               ·rozšíriť rozsah akreditovaných metód všetkých laboratórií zapojených do úradných kontrol s cieľom splniť požiadavky sanitárnych a rastlinolekárskych noriem na vývoz potravinárskych výrobkov živočíšneho pôvodu z Moldavskej republiky do EÚ,

               ·vytvoriť a zaviesť vnútroštátny systém rýchleho varovania pre potraviny a krmivá a pripojiť sa k systému EÚ,

               ·zaviesť v Moldavskej republike európsky certifikačný a kontrolný systém pre víno a alkoholické výrobky určené na trhy EÚ.

               – do 7 rokov:

               ·podporiť úsilie Štátnej agentúry pre bezpečnosť potravín v procese akreditácie na ISO 17020 – Posudzovanie zhody – Požiadavky na činnosť rôznych typov orgánov vykonávajúcich inšpekciu.

               ·Uľahčenia v rámci colnej oblasti a obchodu

               Zmluvné strany budú spolupracovať s cieľom zosúladiť právne predpisy Moldavskej republiky s právom EÚ, plánmi EÚ pre colnú oblasť a relevantnými medzinárodnými normami, a to v rámci lehôt a v súlade s požiadavkami v kapitole 5 a príslušných prílohách. Moldavská republika v krátkodobom horizonte bude implementovať Colný kódex z roku 2021 a jeho vykonávacie právne predpisy v súlade s Colným kódexom Únie a ďalšími aktmi uvedenými v prílohe XXVI k Dohode o pridružení medzi EÚ a Moldavskou republikou a bude sa usilovať o pristúpenie k Dohovoru o spoločnom tranzitnom režime (v súčasnosti je v postavení pozorovateľa). V strednodobom horizonte sa dokončí aj proces zabezpečenia vzájomného uznávania schváleného hospodárskeho subjektu (AEO).

               ·Pravidlá pôvodu

               Zmluvné strany budú spolupracovať pri implementácii nových ustanovení revidovaného Paneuro-stredomorského dohovoru, najmä v oblastiach dôkazov o pôvode (vydávanie a overovanie, dodržiavanie pravidiel pôvodu) a colnej spolupráce, ako aj v záujme prispôsobenia vnútroštátnych právnych predpisov tomuto dohovoru.

               ·Usadzovanie sa, obchod so službami a elektronický obchod

               Zmluvné strany budú pokračovať vo svojom dialógu o problematikách usadzovania sa, obchodu so službami a elektronického obchodu, a to v súlade s príslušnými ustanoveniami kapitoly 6 a príslušnými prílohami. Budú vykonávať záväzky prijaté v oblastiach služieb, na ktoré sa vzťahuje táto kapitola, a to v súlade s lehotami uvedenými v príslušných prílohách.

               Zmluvné strany budú spolupracovať pri podpore reforiem zameraných na zlepšenie odvetvovej spolupráce v digitálnom hospodárstve a uľahčenie elektronického obchodu medzi oboma zmluvnými stranami.

               ·Verejné obstarávanie

               Zmluvné strany budú spolupracovať pri tom, aby Moldavská republika vykonávala kapitolu 8 a súvisiace prílohy. Vykonávanie a presadzovanie zmien právnych predpisov, ktoré sa predpokladajú vo všetkých fázach orientačného harmonogramu inštitucionálnej reformy, aproximácie a prístupu na trh (plán v prílohe XXIX-B), sa budú považovať za prioritu. Za predpokladu, že EÚ potvrdí splnenie podmienok stanovených v niekoľkých fázach tohto plánu, Výbor pre pridruženie v zložení pre otázky obchodu prijme príslušné spoločné rozhodnutie o udelení dodatočného vzájomného prístupu na trh, ako sa predpokladá v pláne.

               Zmluvné strany povzbudzujú moldavskú vládu, aby pokračovala vo vykonávaní legislatívnych reforiem na dosiahnutie súladu systému s normami EÚ a medzinárodnými normami vrátane vytvorenia a zavedenia systému elektronického obstarávania.

               Zmluvné strany budú naďalej spolupracovať pri posilnení vnútroštátnych právnych predpisov o opravných prostriedkoch a odvolaniach v prípade zadávania verejných zákaziek, odvetvových zákaziek, koncesií na stavebné práce a koncesií na služby.

               Zmluvné strany budú naďalej spolupracovať pri transparentnosti a zodpovednosti verejného obstarávania.

               ·Práva duševného vlastníctva

               Zmluvné strany budú naďalej spolupracovať s cieľom zosúladiť právne predpisy Moldavskej republiky s právom EÚ a medzinárodnými normami na ochranu práv duševného vlastníctva vrátane zemepisných označení, ako sa uvádzajú v kapitole 9. Príslušné národné inštitúcie v Moldavskej republike zabezpečia riadne presadzovanie a vykonávanie týchto ustanovení.

               ·Hospodárska súťaž

               Zmluvné strany budú spolupracovať pri vykonávaní kapitoly 10. V rámci tejto spolupráce sa budú zaoberať inštitucionálnym rámcom a príslušnými administratívnymi kapacitami orgánu na hospodársku súťaž Moldavskej republiky, a to aj na základe nového nástroja EÚ pre hospodársku súťaž v oblasti digitálnych platforiem a trhov, aby sa zaručilo účinné vykonávanie príslušných právnych predpisov v oblasti hospodárskej súťaže.

               ·Transparentnosť

               Je zaručený bezplatný a jednoduchý prístup k verejným informáciám, ako to ustanovuje zákon. Moldavská republika bude dodržiavať záväzky týkajúce sa transparentnosti v súlade s ustanoveniami kapitoly 12, a to aj pokiaľ ide o zverejňovanie rozhodnutí vlády a správy všeobecne záväzných opatrení.

               ·Obchod a udržateľný rozvoj

               Zmluvné strany budú pokračovať vo svojom dialógu a pracovať na otázkach, na ktoré sa vzťahuje kapitola 13. Ide najmä o výmenu informácií o vypracúvaní pracovných noriem, zriadení vhodného systému inšpekcie práce spĺňajúceho všetky medzinárodné základné pracovné normy a vykonávaní zákonníka práce v súlade s príslušnými normami MOP
                  7
               . V tomto ohľade je krátkodobou prioritou zabezpečenie účinného dohľadu nad právnymi predpismi a podmienkami týkajúcimi sa práce a BOZP v súlade s normami MOP a zásadami EÚ a ich kontroly v Moldavskej republike (právny rámec a kapacity) a v strednodobom horizonte presadzovanie ochrany práce a podpora dôstojnej práce. Monitorovať sa bude aj vykonávanie mnohostranných environmentálnych dohôd, ktorých signatármi sú obe zmluvné strany.

               ______________

                     (1)

                        Ú. v. EÚ L 260, 30.8.2014, s. 4.

                     (2)
                  *
                        St 10057/17.

                     (3)

                        Okrem mnohostrannej úrovne Východného partnerstva sa rámcom Čiernomorskej synergie EÚ pridáva dôležitosť týmto prioritám prostredníctvom regionálnej spolupráce s osobitným zameraním na modré hospodárstvo a jej Spoločný námorný program v oblasti Čierneho mora. Prínos Čiernomorskej synergie a jej vykonávania sa oceňuje v záveroch Rady pre zahraničné veci o zapojení EÚ do čiernomorskej regionálnej spolupráce z júna 2019.

                     (4)

                           V súlade s dokumentom „Guidelines on improving the collection and use of equality data“ (Usmernenia o zlepšovaní zberu a využívania údajov o rovnosti), ktorý v júli 2018 vydala podskupina pre údaje o rovnosti zriadená skupinou na vysokej úrovni pre nediskrimináciu, rovnosť a rozmanitosť a ktorý je dostupný na

                           https://fra.europa.eu/sites/default/files/fra_uploads/ec-july-2018-guidelines-equality-data-collection.pdf

                        .

                     (5)

                           V súlade s usmerneniami Rady Európy sa vyváženou účasťou žien a mužov rozumie, že zastúpenie buď žien, alebo mužov v ktoromkoľvek rozhodovacom orgáne v politickom alebo vo verejnom živote by nemalo klesnúť pod 40 % [odporúčanie Výboru ministrov Rec(2003)3 členským štátom o vyváženej účasti žien a mužov na politickom a verejnom rozhodovaní].

                     (6)

                           Rozhodnutie Výboru pre pridruženie EÚ – Moldavská republika v zložení pre otázky obchodu č. 1/2020 z 23. januára 2020, pokiaľ ide o aktualizáciu prílohy XV (Odstránenie ciel) k Dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej.

                     (7)

                           Zmluvné strany budú pamätať na to, že priority týkajúce sa práv odborových organizácií a základných pracovných noriem uvedené v oddiele I.11 a priority stanovené v oddiele IV.9 (Zamestnanosť, sociálne politiky a rovnaké príležitosti) sú veľmi dôležité na vykonávanie kapitoly „Obchod a udržateľný rozvoj“, a preto by sa mali riešiť v spojení s touto časťou dohody o pridružení.